ГИНЕКОЛОГИЯНИНГ МУҲИМ ЖИҲАТЛАРИ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nГИНЕКОЛОГИЯНИНГ МУҲИМ ЖИҲАТЛАРИ\nЧоп этилган 29 Май 2015\tКӯришлар: 2286\nКлиникамиз гинеколог врачлари кўп йиллик иш тажрибасига эга мутахассислар саналиб, текширувнинг энг янги инструментал ва лаборатория усулларидан фойдаланишади. Замонавий даволаш-ташхис қўйиш ускуналари, лаборатория тадқиқотлари турли-туманлиги, ултрасадо текшируви (УЗИ) ва мутахассисларимизнинг профессионаллиги Сизга тез фурсат ва яхши даволаниш кафолатини беради.\nКлиникамизда Сиз турли гинекологик касалликлар ташхисидан ўтиб, даволанишингиз мумкин.\n1. Гинекология нима учун муҳим?\nОна ва бола саломатлиги ҳар бир миллат асосий истиқболи ҳисобланади. Гинекология медицинанинг она саломатлигини ўрганувчи бўлими бўлиб, у репродуктив саломатликни сақлаш ва насл қолдиришга йўналтирилган. Аёл саломатлиги кўрсаткичи ва соғлом бола туғилиши гинеколог врачга ўз вақтида мурожаат этиш билан боғлиқдир.\n2. Ибн Сино клиникаси гинекология бўлимининг бошқа муассасалардан қандай фарқи бор?\nБўлим лапароскоп ва гистероскоп каби ускуналар ёрдамида бемор танасига катта жароҳат етказмасдан жарроҳлик амалиётини ўтказишга мўлжалланган замонавий ускуналар билан жиҳозлантирилган. Бунда гинекологик текширувни ўтказиш учун бир марталик асбоблар ишлатилиб, инфекциялар профилактикаси бўйича барча қоидаларга риоя этилади. Ибн Сино клиникаси гинекология бўлими мутахассислари Эрон ва Ҳиндистонда малака ошириш курсларидан ўтишган бўлиб, Бутунжаҳон соғлиқни сақлаш ташкилоти стандартлари бўйича фаолият олиб боришяпти. Ибн Сино клиникасига ҳар куни турли оилалар бепуштлик муаммолари билан мурожаат қилишади. Сўнгги беш ой мобайнида уруғлантириш индукцияси дастури бўйича узоқ йиллар фарзанд кўролмаган 8 нафар аёл ҳомиладор бўлди. Бўлимда бачадон найи бепуштлиги, метросалпинграфия, пертубация, лапараскопик салпинголизис каби нуқсонлар ташхис қилиниб, тўғри даволанади.\n3. Ибн Сино клиникасида қандай энг янги жарроҳлик амалиётлари ўтказилади?\nКлиникада бачадон миомасида органни сақлаб қолувчи жарроҳлик амалиётлари ўтказилади. Консерватив миомэктомия – бу лапараскопик ва гистеркоп орқали бачадонни сақлаб қолган ҳолда, миомани олиб ташлаш жарроҳлик амалиётидир. Шунингдек, жинсий органлар коллапси (артериал қон босимининг тушиб кетиши)да мушаклар коррекцияси, бачадондан ташқари ҳомиладорликда найлар пластикаси шулар жумласига киради.\n4. Клиникада нарх-наво масаласи қандай?\nТекширув 50 сомоний. Бунинг ичига бир ҳафта давомида бепул маслаҳат киритилади. Таъкидлаш жоизки, клиника қошида суғурта компанияси ташкил этилган бўлиб, даволаниш учун харажатнинг 80 фоизигача қоплайди.\n5. Келажакдаги режалар…\nБугунги кунда клиника хорижий мутахассислар билан яқиндан ҳамкорлик қилмоқда. Келгусида эса сунъий инсеминация дастури бўйича ишлашни бошлайди. Шунингдек, яқин вақтларда ЭКО – экстракорпорал уруғлантириш бўлими очилади. ЭКО бепушт жуфтликлар учун тавсия қилинади.\nИбн Сино клиникасида ҳомиладорликни режалаштириш ишлари мутахассислар назорати остида олиб борилади. Шунингдек, беш ҳафтагача бўлган ҳомиладорликни тўхтатиш амалиётлари ҳам ўтказилади. Ҳомиладорликнинг бу муддатида мини-абортлар маҳаллий ёки тўлиқ анестезия ҳолатида ўтказилиб, бачадон бўйнига зарар етказилмайди. Бу жараён қарийб 5 дақиқа давом этади. Клиникада, шунингдек, замонавий ва хавфсиз дори воситалари билан ҳомиладорликни медикаментоз усул билан тўхтатиш усули ҳам қўлланилади. Ибн Сино клиникаси гинекология бўлими врачлари ўз мижозлари – бўлғуси оналар учун текширув натижаларини ҳисобга олган ҳолда ва улар хоҳиш-истакларига биноан, ҳомиладорликни олиб боришнинг ўзига хос дастурини ишлаб чиқадилар. Клиникада, шунингдек, ҳомиладор аёлларни бошқа мутахассислар маслаҳатларини қамраб олган ҳолда, текширув ҳам ўзказилади. Ҳар бир мижознинг врач ҳузурига келиши учун қулай график тузилиши мумкин. Мутахассисларимиз турли саволларга аниқ жавоб бериб, ҳар қандай текширувни ўтказадилар.\nСаволларингизни info@ibnisino.tj электрон манзилига жўнатишингиз ёки ўзингизни қизиқтирган саволларга www.ibnisino.tj сайтидан маълумот олишингиз мумкин.\nБугун: 23-01-2020 02:14:54


Таиланд - BBC News O'zbek\nДунё, Янгиликлар: Саудияда эр-хотин бўлмаган жуфтлар меҳмонхонада қолиши мумкин, Украинада намойиш\nСаудия Арабистони эр-хотин бўлмаган чет эллик жуфтларга меҳмонхонада хона олишга изн берди. Минглаб украиналиклар Президент Зеленский қароргоҳи қаршисида намойишга чиқди. Таиландда филчани қутқаришга ҳаракат қилган 5 фил ҳалок бўлди.\nТайланддаги ғордан қутқарилган болалар сони 8 нафарга етди\nТайландда сув босган ғорда қамалиб қолган болаларни қутқариш амалиёти давом этмоқда. Вазиятни воқеа жойидан кузатаётган оммовий ахборот воситалари шу вақтгача 8 боланинг ғордан чиқарилгани айтмоқда. Болалар 23 июндан бери сув босган ғорда қамалиб қолмоқда.\n"Ўзбекистон ҳаво йўллари"нинг йўловчилари Бангкокда қолиб кетмоқда\n"Ўзбекистон ҳаво йўллари" ширкатининг 30 йўловчиси учоқда техник муаммо келиб чиққани туфайли 2 кундан буён Тайланд пойтахти Бангкокда қолиб кетмоқда. Ширкат юзага келган ноқулайлик учун узр сўради ва чоралар кўрилаётганини маълум қилди.\nЎзбекистон: Қувғиндаги собиқ депутат билан "Адабиёт" газетасида суҳбат нимани англатади?


Англия учинчи умуммиллий карантин эълон қилди – Газета.uz\nLotinchada 5 январ 2021, 11:01 Жаҳон\nБуюк Британия ҳукумати эпидемиологик вазият ёмонлашгани сабабли Англияда миллий карантин жорий этиш ва мактабларни ёпиш тўғрисида қарор қабул қилди. Бу ҳақда Бош вазир Борис Жонсон телевидение орқали халққа мурожаатида айтди.\n«Вируснинг янги тури қўрқинчли даражада тез тарқалмоқда. Коронавирус пандемияси бошланганидан бери касалхоналар ҳар қачонгидан ҳам кўпроқ босим остида» — деди Жонсон.\nСешанба кунидан бошлаб Англиядаги барча мактаблар масофадан ишлашга ўтмоқда, фақат «асосий» касб вакиллари — шифокорлар, ижтимоий хизматчилар, ўт ўчирувчилар, полициячилар, етказиб берувчилар, сотувчиларнинг фарзандлари таълим муассасаларига қатнай олишади.\nАҳолига кўчага фақат сайр қилиш, шифокорга, дўконга боришга рухсат берилади. Оғир сурункали касалликларга чалинганларга уйдан умуман чиқмаслик тавсия этилмоқда.\nЖонсон ушбу карантин чоралари касалланиш даражасининг ўсишига боғлиқ эканлигини таъкидлади. Шу билан бирга, у кейинги ойда аҳолининг тўрт устувор гуруҳи орасида коронавирусга қарши вакцинация жараёнларини бошлашни ваъда қилди.\nФевраль ойида қариялар уйларидаги фуқаролар, шифокорлар, бошқа кексалар ва оғир сурункали касалликларга чалинган кишилар эмланиши режалаштирилмоқда.\n4 январда Британияда коронавирус билан касалланганлар сони пандемия бошланганидан бери 58 784 та рекорд кўрсаткични қайд этди.\nСўнгги бир ҳафта ичида кунига 50 мингдан ортиқ юқтириш ҳолатлари кузатилмоқда.\nЯнги чекловлар камида февраль ойининг ўрталаригача амал қилиши белгиланди.


Қозоғистон Республикаси Президенти Нурсултон Назарбоевга – Birdamlik.info\nЖорий йилнинг 11-ноябридан 16-ноябригача бӯлиб ӯтган воқеалар менинг зиммамга Сизга мурожаат этиш мажбуриятини юклади. Зотан юқорида кӯрсатилган вақт ичида бӯлиб ӯтган воқеалар нафақат менга, балки собиқ «Бирдамлик» Халқ Демократик ҳаракати, ҳозирги «Бирдамлик» Халқ Демократик партияси аъзоларига ҳам тегишлидир. Шу сабабдан Сизга мурожаат қилиш ва менга ҳамда сафдошларимга нисбатан Қозоғистон Республикаси куч ишлатар тизимлари ва Чегара қӯшинлари мутасаддиларининг ноқонуний хатти-ҳаракатлари юзасидан ӯз норозилигимизни билдириш зарур, – деб топдик.\nИжозатингиз билан бӯлган воқаеларни қисқача баён этиб ӯтсам.\nМен Баҳодир Хон Туркистон (Боҳодир Чориев) 2004 йилда «Бирдамлик» ҳаракатини ташкил этдим ва Ҳаракат лидери сифатида фаолият юритдим. 2004 йилда сиёсий фаолиятим туфайли менга ва яқинларимга нисбатан режим томонидан ӯтказилган тазйиқ ва зӯравонликлар боис Ӯзбекистонни тарк этишга мажбур бӯлганман. Ҳозирда АҚШда истиқомат қиламан. 2014 йилда мени қонунга зид равишда Ӯзбекистон фуқаролигидан маҳрум этишди. Оқибатда мен жорий йилда АҚШ фуқаролигини қабул қилишга мажбур бӯлдим. Ватанда эканимда, сӯнгра муҳожиратда ҳам сиёсий фаолиятимни тӯхтатмадим. Шу вақт ичида 2009 йил Ӯзбекистонда Ҳаракатнинг конференциясини, 2014 йил АҚШда Ҳаракатнинг биринчи қурултойини ӯтказдик. Ҳаракат фаолларининг таклифига кӯра Ҳаракатни партияга айлантириш, янги Дастур ва Низомни тасдиқлаш, Партияга лидер сайлаш учун 2018 йилнинг 15-16-ноябрь кунлари қурултой ӯтказишга қарор қилдик. Табиийки, шу мақсад йӯлида иш бошладик. Мен ҳам ӯз навбатида Қурултойда иштирок этиш учун Ӯзбекистоннинг АҚШдаги элчихонасининг консуллик бӯлимига виза олиш учун ҳужжатларимни тақдим этдим. Аммо рад жавоб олдим. Шунингдек, Ӯзбекистонда қурултойолди конференциясини ӯтказишга ҳам йӯл қӯйишмади, фаолларимизга турли хил тазйиқлар ӯтказилди. Шу сабабдан Қурултойни қӯшни ва қардош давлат ҳудудида, яъни Қозоғистоннинг Чимкент шаҳрида ӯтказишга қарор қилдик. Аммо қурултой қатнашчиларидан фақат 4 киши Чимкентга етиб келиша олди. Улар ҳам 14-ноябрь куни Чимкент шаҳрида жойлашган ва биз томонимиздан брон қилинган «Дӯстиқ» меҳмонхонасидан Қозоғистон Республикаси Хавфсизлик хизмати ходимлари саъй-ҳаракати билан республика ҳудудидан чиқартириб юборилганлар. Бундан ташқари, партиямиз котиби Қаҳрамон Махмедов Қозоғистон Республикаси ҳудудига киритилмади, кейин аниқланишича у 5 йилга депорт қилинган. Шунингдек, ташкилотимиз мулки бўлган баннер ва оргтехникалар мусодара қилинган. Фаолларимздан тўрт киши «Дўстиқ» меҳмонхонасидан куч ишлатар тизимлар томонидан олиб кетилган ва Чимкент шаҳар Ал-Фаробий туман ички ишлар бошқармасида сўроқ қилинганлар. Ички ишлар йўлагида ўрнатилган видео камерага тушган тасвирларни эса, бир кун ўтгач ТВ орқали «Ўзбекистонлик уюшган жиноий гуруҳ қўлга олинди»- дея эфирга узатишган.\nМуҳтарам Нурсултон Абишевич, Сизга мурожаат қилар эканман, БМТнинг Инсон ҳуқуқлари ва асосий эркинликларига оид деклорацияларини имзолаган ва бу ҳақ-ҳуқуқларнинг поймол қилинмаслигини кафолотловчи давлат раҳбари эканингизни эътироф этиб, Сиздан менга ҳамда сафдошларимга нисбатан бӯлган бу адолатсизликка баҳо беришингизни ва мени Қозоғистон Республикаси ҳудудига киритилмаганлигим, фаолларимизнинг депорт қилинишларининг сабабларини очиқлашингизни сӯрайман.\nҲурмат ва эҳтиром билан Баҳодир Хон Туркистон, Ӯзбекистон «Бирдамлик» ХДП раиси


4 йил аввал 2817 Шайх Муҳаммад Содиқ Муҳаммад Юсуф\nАллоҳ таоло бу қиссани «Моида» сурасида қуйидагича баён қилади:\n«Уларга Одамнинг икки ўғли хабарини ҳақ ила тиловат қилиб бер. Ўшанда икковлари қурбонлик қилдилар, бас, бирларидан қабул қилинди, бошқасидан қабул қилинмади. (У:) «Сени албатта ўлдиражакман», – деди. (Наригиси) деди: «Албатта, Аллоҳ тақводорлардангина қабул қиладир. Агар мени ўлдириш учун менга қўл кўтарсанг ҳам, мен сени ўлдириш учун сенга қўл кўтарувчи эмасман. Албатта, мен оламларнинг Робби Аллоҳдан қўрқаман. Мен, албатта, менинг гуноҳимни ҳам, ўзингнинг гуноҳингни ҳам олиб кетиб, дўзах аҳлидан бўлишингни хоҳлайман. Ана ўша золимларнинг жазосидир». (27-29-оятлар).\nЭски тафсирларда Одамнинг бу икки ўғли кимлар эканлиги, нима учун қурбонлик қилишгани, биттасидан қурбонлик қабул бўлмаганининг сабаби ва бошқа тафсилотлар узундан-узоқ баён қилинади. Ҳатто бошқа динларнинг китобларидан ҳам маълумотлар келтирилади. Эҳтимол, ўша устоз муфассирлар яшаган замон тақозоси шу бўлгандир. Эҳтимол, улар яшаган маданий ва маърифий муҳит шуни тақозо қилгандир.\nАммо, аслини олганда, Қуръони Карим ҳидоят китоби, унда келтириладиган қиссалар ҳам кишиларни ҳидоят қилиш ишига ҳисса қўшади. Бу ишда эса шахсларнинг исми, воқеа бўлиб ўтган жойнинг номи, ер майдони каби чегара ва рақамларга боғлиқ маълумотлар унча аҳамиятсиз. Охирги пайтда ўтказилган илмий текширишлар, хусусан, Қуръони Каримни бошқа самовий китоблар билан солиштириб кўришлар ҳам ушбу фикрни тасдиқлаб чиқди. Шунинг учун замонавий тафсирчиларимиз мазкур қўшимча маълумотларга берилиб кетмасдан, асосий эътиборни Қуръони Карим зикр этган ҳодисаларнинг моҳиятига қаратишни маслаҳат берадилар.\nҲақиқатда ҳам, ушбу қиссада зикр қилинган.\n«Одамнинг икки ўғли»нинг исмларини билишдан ҳидоят йўлида бирор фойда бўлса, Аллоҳ таолонинг Ўзи айтиб қўяр эди. Шунингдек, қурбонлик қилишнинг сабабини ва нима учун биттасининг қурбонлиги қабул бўлмай қолишининг боисини билиш аҳамиятли бўлганида, Аллоҳ таолонинг Ўзи зикр қилган бўларди.\nАллоҳ таоло Пайғамбаримиз соллаллоҳу алайҳи васалламга хитобан ушбу қиссани кишиларга тиловат қилиб беришни амр қилмоқда.\nОдамнинг икки ўғли бор экан, улар қурбонлик қилишибди. Бирларининг қурбонлиги қабул бўлибди. Иккинчиларининг қурбонлиги қабул бўлмабди. Шунда қурбонлиги қабул қилинмаган ўғил қурбонлиги қабул қилинганга ҳасад қилиб, «Мен сени ўлдираман», дебди.\nИнсон қалбига ҳасад кирганда шундай бўлади. Қурбонлиги қабул бўлмагани унинг яхши киши эмаслигига, қурбонлиги қабул бўлгани эса яхши инсон эканлигига далолат эди. Яхши одам доимо яхши бўлади. Ҳатто қийин ва шиддатли пайтларда ҳам, ҳаёти хавф остида турганда ҳам яхшилигича қолади. У ўзига тажовуз қилиб турган кишига қараб, хотиржамлик билан:\n«Албатта, Аллоҳ тақводорлардангина қабул қиладир», деди.\nИнсоннинг яхши амалларининг, жумладан, қурбонлигининг Аллоҳ таоло ҳузурида қабул бўлиши амал эгасининг тақводор эканлигини англатади. Бу билан у ўзига суиқасд қилиб турган душманни ҳам тақводор бўлишга даъват этди. Кейин эса янада хотиржамлик билан, биродарининг ёмонлигини кесиш учун:\n«Агар мени ўлдириш учун менга қўл кўтарсанг ҳам, мен сени ўлдириш учун сенга қўл кўтарувчи эмасман», деди.\nҲақиқий тақводор, Аллоҳ таолодан қўрққан инсоннинг гапи шундай бўлади. У шу билан ёмонликнинг олдини олишга, ҳасадчининг ҳасад оловини совутишга ҳаракат қилмоқда.\n«Албатта, мен оламларнинг Робби Аллоҳдан қўрқаман», деди.\nЯъни «Менинг тутган бу йўлим сендан ёки ўлимдан қўрққанимдан эмас, балки бошқа бир инсонни ўлдириш гуноҳ бўлгани учун, Аллоҳнинг олдида гуноҳкор бўлиб қолишдан қўрққанимдан шундай қилмоқдаман», деди.\nБундан кейин эса биродарини бу ишдан қайтариш мақсадида оқибат нима бўлишини ҳам эслатиб қўйди:\n«Мен, албатта, менинг ҳам гуноҳимни, ўзингнинг ҳам гуноҳингни олиб кетиб, натижада дўзах аҳлидан бўлишингни хоҳлайман. Ана ўша золимларнинг жазосидир».\nЯъни «Агар сен Аллоҳдан қўрқмай, мени ўлдирадиган бўлсанг, мени ўлдирганинг гуноҳини ҳам оласан ва олдинги қурбонлигинг қабул бўлмаганининг гуноҳини ҳам оласан. Гуноҳ устига гуноҳ қилган бўласан. Оқибатда сенга бериладиган жазо ҳам ортади ва дўзахга тушасан», деди.\nАммо ёмонликка юрган кишига бу гаплар таъсир қилмади.\n«Нафси унга биродарини ўлдиришни безаб кўрсатди. Бас, уни ўлдирди. Шу сабабдан зиён кўрганлардан бўлиб қолди» («Моида» сураси, 30-оят).\nБанда ҳавои нафсининг гапига юрса, ҳар қандай насиҳат-эслатмалар кор қилмайди. Биродарига ҳам шунча насиҳат-эслатмалар фойда бермади.\n«Нафси унга биродарини ўлдиришни безаб кўрсатди».\n«Бас, уни ўлдирди. Шу сабабдан зиён кўрганлардан бўлиб қолди».\nУ бу дунёда ҳам шу иши туфайли зиён кўради. Чунки биродари унга ёрдам берар, уни тўғри йўлга чақириб, насиҳатлар қилар эди. Энди у ўлди, насиҳат қилувчи, яхшилик қилувчи ва ёрдам берувчи одам йўқ бўлди. Охиратда эса ушбу жиноят туфайли, яъни биродарини ўлдиргани учун дўзахга тушади.\n«Аллоҳ унга биродарининг жасадини қандай кўмишини кўрсатиш учун ер кавлайдиган қарғани юборди. (У:) «Шўрим қурсин! Мана шу қарғачалик бўлиб, биродаримнинг ўлигини кўма олмадим-а?!» – деди. Бас, надомат қилувчилардан бўлиб қолди» («Моида» сураси, 31-оят).\nОяти каримадан маълум бўлишича, қотил биродарини ўлдириб қўйгандан кейин нима қиларини билмай қолган. Ўликни кўмиш кераклиги хаёлига келмаган. Бу ўлик ер юзидаги биринчи ўлик эди. Шунинг учун ҳам нима қилишни билмай, ҳайрон бўлиб қолган. Ривоятларда келишича, шу пайтда Аллоҳ таоло унга ўликни кўмишни ўргатиш учун икки қарғани юборган. Улар қотилнинг олдида урушиб, бири иккинчисини ўлдирган. Сўнгра қотил қарға ерни кавлаб, ўлган қарғани кўмган. Бу ҳолни оятда қисқа қилиб:\n«Аллоҳ унга биродарининг жасадини қандай кўмишини кўрсатиш учун ер кавлайдиган қарғани юборди», дейди.\n«Шўрим қурсин! Мана шу қарғачалик бўлиб, биродаримнинг ўлигини кўма олмадим-а?!» – деди».\nЎзича ғурурга кетиб, ҳасад қилиб, бегуноҳ биродарини ўлдиришгача етиб борган нобакор вақти келиб, бир қарғачалик бўла олмай қолди.\n«Бас, надомат қилувчилардан бўлиб қолди».\nТарихчилар қотил ўғилнинг исми Қобил, мақтулнинг исми эса Ҳобил бўлганини, орадаги низо хотин талашиш оқибатида чиққанлигини айтадилар.


Kutubxona - Bilge Karasu. Tut xiyoboni (hikoya) / Kiril\nSiz shu sahifadasiz: Bilge Karasu. Tut xiyoboni (hikoya) / Kiril\nМуаллифБилге Карасу Асар номиТут хиёбони (ҳикоя)\nТуркумларКутубхона  Xалқлар - Жаҳон/Турк адабиёти Бўлимлар - Постмодернизм  Муаллифлар - Билге Карасу  Услуб - Наср Шакл - Ҳикоялар Ёзув - Кирил\nТилЎзб ТаржимонҲикоят Маҳмудова Ҳажм44KBБезатишUzgen (admin@kutubxona.com) Қўшилган2014/03/26 Манбаhttp://www.ziyouz.com/index...\nТут хиёбони (ҳикоя)\nLotin yozuvda Билге Карасу\nТут новдалари яна кўм-кўк барг билан қоплана бошлади. Ҳатто ишонгинг келмайди.\nОшхонага бориб нон кесиш ва нон солинган тарелкани столга қўйиш учун пианино олдидан пастга тушдим Кейин онам овқатга чақиргунча яна биринчи бармоқлар учун экзерсисларни чалишга киришдим. Стол атрофига ўтиргач, тарелкага қўлимни чўздимда, тепасида ётган нон бўлагини олдим. Унинг тагида чаён ўтирарди. Ёпинчиқсиз қолган чаён нишини ваҳшат билан юқори кўтарди.\nМузика дарси тугади. Отам қўлида газета кўтариб хонага кириши билан муаллима тезда унинг истиқболига турди.\n—У мени бугун бутунлай ақлдан оздиряпти!\nБу албатта, мен ҳақимда. Лекин дарс бошланмасдан илгари нимадир рўй берганини англадим. Аввалига, роса гапни олиб қочиб, менинг ғайритабиий ялқовлигим устида тўхталди, кейин отамни оғиз очишга қўймай, уни нима мақсадда консулхонага чақирганлари ҳақидаги гапга ўтди. У бениҳоя ҳаяжонда эди.\n—Тасаввур қилинг-а, синор Карасу, қандоғам чаён-а, қандоғам газанда-я.\nЧаён деб у Муссолинини атарди, мен буни яхши билардим, «газанда» эса мен учун янги сўз эди. Мен ҳақимда бутунлай унутиб қўйишди.\n1960 йилнинг июни эди. Ҳатто ишониш қийин: тут новдалари яна кўкаряпти. Атиги бир ой бурун бечора барглар капалакқуртларнинг босқинига учраганди, улар баргларни шундоққина кўз олдингизда кемириб тугатишганди. Ҳозир бўлса, мен тут хиёбонига бурилиб, дарахтларнинг соя-салқинида осойишта ўтиб борардим. Қуюқ барглар орасидан июн қуёши ўта олмайди. Дарахтлар остидаги ўт-ўлан кўм-кўк ва топ-тоза.\nМен пианино қопқоғини оҳиста ёпиб, табуреткадан полга сирғалиб тушдим. Табуретканинг мурвати ишламас, қўлим эса клавишга етмасди, шунинг учун остимга учта ёстиқ қўйиб беришарди. Мен уларни тушириб юбормаслик учун эҳтиётла тушдим. Қейин ёстиқларни чорпоянинг устига тартиби билан сидқидилдан тахлаб, очиқ деразага яқинлашдим.\nХонанинг ичкарисида, улкан, нақ шифтга етгудек жавоннинг тиллакор раҳидаги ойнаси ғира-шира кўзга ташланади. Жавоннинг юқорисидаги мармар плита ўз устида турган пуштиранг, худди тарвузнинг гўштига ўхшаш абажурли чироқни акслантирарди. Эсимни танибманки, интиқ бўлиб кутишимга қарамай, лампа ҳеч қачон ёқилмасди. Жавоннинг ёнида чорпоя турарди, унинг ортида эса, менинг англашимча, михлаб ташланган эшик бор. Унинғ бирор мартаям очилгани-ни кўрмаганман. Қўшни хонадан:\n— Яшавор! Бугун яхши ишладинг. Энди дам олсанг бўлади,— деган овоз эшитилди.\nОрқамдан мушук келиб, ойна рафига сакради, кейин керишиб, тумшуғини иягимга суркай бошлади. Мен чорпояда ётган, қўшни киоскадан сотиб олинган «Доменика дел коррере» номли журнални олдим. Журнални шундоққина мушукнинг устига қўйиб, варақлай бошладим.\nҚўлим дарахт танасини силайди — у топ-тоза. Бошимни кўтардим, на бирор ўргимчак уясию, на бирор ингичка ипда тебраниб турган қурт кўзга чалинади. Афтидан, янглишаётганга ўхшайман. Ҳа, албатта, янглишяпман.\nЎшанда бувим бу олам билан видолашаётганди, шунинг учун ота-онам мени холамникида музика билан шуғулланишга жўнатишганди. Демак, ўттиз саккизинчи йилнинг май ойи экан. Мен мактабга боришим керак эди. Агар ҳали бормаган бўлсам, унда, демак, ўттиз олтинчи йил бировнинг ёрдамисиз фортепянода шуғуллана олармидим? Музикани октябрдан ўргана бошлагандим. Ўттиз олтинчи йилнинг май ойида чиққан журналнинг биринчи бетида Франко билан Муссолини қўшинларининг ғолибона юришини тасвирловчи суратнинг босилишини тасаввур қилиш қийин.\nЖилмаяётган, қорақош, қоракўз, қонга бўялган бинт боғланган ярадорлар, попукли шапка кийган солдатлар дуд ва чанг тўзонида олға қараб боришарди. Мен ўшанда расмлар остидаги ёзувни ўқий олармидим? Ўттиз бешинчи йили италян тилини ўргана бошлагандим, алфавитни ёд олиб, ҳатто баъзи бир оддий гапларни ўқий олардим. Лекин журнал ўқишга фақат ўттиз еттинчи йилдагина тишим ўтганди. Ҳар ҳолда, мен ўқувчи эдим. Ҳа, айтгандай, мактабга куздан қатнай бошладим. Лекин бандаликни бажо келтираётган бувимчи? Буниси энди аниқ, ўттиз саккизинчи йил, май ойи эди. Мен бу вақтда мактабга қатнардим, ўшанда эса дам олиш куни эди.\nМушукни иягим билан эркалатганча, аввал журналнинг биринчи бетидаги расмни диққат билан томоша қилдимда, кейин одатдагича, рангли иллюстрацияси бўлган охирги бетни очдим.\nЯланг оёқ, бош яланг, даҳшатдан кўзлари олайиб кетган қора танли одамлар қўлларини жон ҳолатда силкитганча чопиб боришарди. Улардан баъзиларининг қўлида учи ўткирланган ёғоч. Кетларидан танклар силжимоқда, ҳавода самолётлар учмоқда. Ҳаммаёқда портлашдан ағдар-тўнтар бўлган тупроқ, чанг, дуд, олов... Қора танлиларни попукли шапкаларига пат қадаб олган одамлар таъқиб қилмоқда, қия ушлаган қуролларининг стволида ўткир пичоқ ялтирамоқда. Кейинчалик попукли шапка кийган солдатлар «бар-селерлар», қуролдаги пичоқлар эса найза, деб аталишини билиб олдим. Лекин асосийси, шапка кийиб, найза ўқталган мана шу одамлар ҳам, замину осмонни қоплаган ўт-аланга ҳам — ҳаммаси қора танлиларни ўлдиришга қаратилган эди. Қизиқ, буни қаёқдан била қолдим экан? Расмнинг тагига ёзилган ёзувданми ёки ўша вақтда италянлар Африка мам-лакатидаги Абиссиния деган жойда одамларни қирғин-барот қилаётганларига ақлим етиб қолганмиди, билмайман? Эсимда, бир куни кўчада тўс-тўполон бўлаётганини эшитиб, мен дағ-дағ титраганча отамнинг олдига югуриб бориб, Африка бизлардан узоқми, яқинми, деб суриштира бошладим. Яқинлигини эшитгач, африкалик одамхўрлар бостириб келишяпти, деб ўйладим. Лекин бу бирмунча кечроқ рўй берганди. Отамдан африкалик одамхўрлар ҳақида сўраган вақтимда, улар қандай қилиб қичқиришларини билардим, «Тарзан» киносида кўргандимда. Демак, ўттиз олтинчи йилнинг майи экан.\nХотирам айрим эсдаликларнигина илғаб олмоқда, мен анчайин қийинчилик билан уларни бир тартибга, бирин-кетин қилиб қўйишга уринардим.\nБаргларда на бирорта ўргимчак осилиб турар, на бирорта капалакқурт кўзга ташланарди. Ерда эса тўкилган баргдан ном-нишон йўқ.\nЎша кунлари, почтага кетаётиб, ўзимни ҳар қанча аллада азиз, тўрвада мағиз қилсам ҳам, бари бир эгнимдан уч-тўртта капалакқуртни олиб ташладим. Қадам ташлаган саринг чанг-тупроқ орасига тушиб қолганлари ғичирлар, оёғим билан босганимда эса қарсиллаб ёриларди.\nМен стол ортидан туриб, оташкуракда ҳалиям нишини санчиш учун тайёрлаб турган чаённи эҳтиёткорлик билан қисиб олиб, кўмир ёниб турган печга ташладимда, унинг эшикчасини беркитдим. Аввалига вишиллаш эшитилиб турди, кейин худди жўхори дони ёки каштан ёрилгандаги каби қарсиллаш эшитилди. Онам нон солинган тақсимни олиб кетди. Биз бошқатдан нон кеса бошладик....\nДарахтлардаги барглар худди ипак қурти учун тутган қутичамдагидай қандайдир икки-уч кун ичида тугади-ю қолди. Кўкфуруш ҳар куни эрталаб янги кесилган тут баргини олиб келиб берар ва улар кўз очиб юмгунча тамом бўларди. Очофатлик билан еб битирилаётган баргларнинг курсиллашига қулоқ тутганча қутича устида узоқ вақт қолиб кетардим.\nДарахтдаги барглар миқ этмай ҳалок бўлишарди. Дарвоқе, улар балки капалакқурт кемираётганда курсилласа керагу, фақат биз уни эшитмас эдик, чунки уларнинг курсиллашини дарахт остига дам олиш учун тўхтаган солдатларнинг гап-сўзлари ва кулгилари босиб кетганди.\nБиздан икки километр наридаги майдонда намойишчилар оломони жўш урмоқда эди. Одамларни ҳайдашар, уришар, қамоққа олишарди, улар эса яна йиғилишиб ашула айтганча олға босишарди. Бу ерда эса солдатлар оҳиста гаплашганча кулишар, папирос чекишарди. Биққидек капалакқуртлар баргларни қийратишаркан, яшин тезлигида катталашаётган бўксалари худди капгирдек тебраниб турарди. Xатлар кечикар, газета ва журналлар эса бутунлай келмай қўйганди. Мен ўзимча дарахтларда бирортаям барг қолмайдиган кунни тасаввур қилардим.\nДарахтларга қарайман —баргларнинг қалинлигидан тангадек нур ҳам ерга тушмасди.\nБир ойдан кейин дарахтлар яна кўкара бошлади. Капалакқуртлар томонидан тап-тақир қилиб еб битирилган, мазут билан заҳарланган барглар яна тирилиб қолди.\n— Улар бизни пойлаб туриб, калтаклашарди,— дея ҳикоя қиларди муаллима. (Мен улғайиб қолгандим, шунинг учун ҳикояларини эшитишга менга ҳам рухсат берарди.)—Бир куни театрдан чиқиб келаёцак, бизни калтаклар билан кутиб туришган экан, иккинчи гал эса кинонинг олдида шу ҳол қайтарилди.\nУ ота-онамга ўзи ҳақида жуда узоқ ҳикоя қилди, лекин мен ҳали кўп нарсани тушунмасдим. Сумкасидан фотокарточка олиб ойим билан дадамга кўрсатди. Суратда жудаям чиройли одам акс эттирилганди.\n— Бу менинг эрим,—деди у ғурур билан, кейин расмни менга узатди.\nРасмнинг қора фонида унинг шаффофдай тиниқ кўзлари айниқса ажралиб турарди. Муаллиманинг айтишича, улар оч ҳаворанг экан. Xиёлгина танқайган, ингичка, қирғийбурун. Суратдаги одам ёнбошидан олинган эди. У менга, тўғрироғи, чап елкамга хаёлчан қараётганга ўхшаб туюлди. Пастки қалин лаби билинар-билинмас кинояли жилмайишга чоғлангандек хиёл кўтарилиб турарди. Сочлари сап-сариқ бўлса керак.\n— Унинг исми нима?—деб сўрадим суратни қайтариб бературиб.\n— Ҳозир у қаерда?\n— Узоқда, Аргентинада.\n«Нега?»—деб сўрамоқчи бўлдиму, лекин бу одобдан бўлмаслигини тушуниб, индамай қўя қолдим. Уша куни муаллима эри ҳақида фақат дадам билан ойимга гапириб берганди. Мен эса бу воқеаларни кейинроқ билиб олдим. У менга ҳикоя қилишни лозим топган пайим лавҳаларнигина сўзлаб берганди. Унинг гапига қараганда, Жижи суратда кўрингандек ёқимтой эмас экан. Кейин мен бу ҳазил тасниф ортида унинг эрига бўлган муҳаббати ва соғинчи яширинганини сезиб қолдим.\nШу вақтгача мен дарахтлар йилига — ҳатто йилига нима дегани, ойига!—икки марта барг билан қопланишига ишонмасдим. Эндиликда эса мен бунинг шоҳиди бўлдим ва бундай ғаройиботни ўз кўзи билан кўрган бахтли одам сифатида дунёдан кўз юмаман. Дарахтлар яшашни хоҳлашарди, шунинг учун ҳам қуртларнинг ҳужумига қарамай, ҳаёт буюрган ишни бажо келтиришарди. «Наҳотки, расвоси чиқиб, кемириб ғажилган қолдиқлар ўрнида яна мевалар ҳам пай-до бўлсе?— деб ўйлардим.— Наҳотки, дарахтларда мана шунга ҳам куч-қувват топилса? Ахир, мевалар ҳали-ҳозирча дарахтга унчалик керак ҳам эмас-ку...»\nМен дарахт танасини силадим. У худди баргидек топ-тоза эди.\n«Сиз католичкамисиз?»—«Ҳа».— «Буни нима билан исбот қиласиз?»—«Бу билан нима демоқчисиз?»— «Далил-исбот келтиринг».—«Нималар деяпсиз, ўзи нима гап? Сиз ахир кашиш эмассиз, биз ҳам черковда эмас, консулхонадамиз. Боз устига, бу мавзу...»—«Қулоқ солинг, хоним. Ҳаммаси сиз ўйлагандай жўнгина эмас. Сиз падре М. ни биласизми?»—«Йўқ, билмайман. Мен фақат унинг бу ерга келаётганлигини эшитгандим. Айтишларича, унинг тариқати кимгадир хуш келмаганмиш ва у Сардинияга тайинланган падре С. нинг ўрнига келаётганмиш. Мана шу якшанбада уни илк бора кўриш шарафига ноил бўламан. Ўзингиз ҳам у билан таниш бўла олмаслигимни беш қўлингиздай биласиз-ку...»—«Ҳа, гапингиз тўғри... Аммо-лекин мен сизни анча йилдан бери биламан. Шу кунларда олинган кўрсатмага мувофиқ...»—«Сиз мендан гуноҳкор эмасмисиз, деб сўрашингиз лозим эди...»—«Ҳазил-мазахни бас қилишингизни сўрайман!...»\nШунда менинг ғазабим қўзиб кетиб унинг жиғига тегиш учун «Худоё...»ни ўқий бошладим-да, сурани бошдан-оёқ айтиб бердим. Сўнг: «Бўлдими?»— деб сўрадим. У бунга ишонди-қўйди деб ўйлайсизми? У мени яна чўқинишга ҳам мажбур қилди.\nДадамнинг лаблари қийшайиб кетди.\n— Қандай кунларга қолдик-а.\n— Ҳали бу хамир учидан патири.\nДавомини эшитинг: «Хўп, майли,— дейди,—сиз католичка ҳам бўла қолинг. Мен сизни черковда бот-бот кўриб турардим. Айтинг-чи, онангиз жуҳуд бўлганми?»—«Бундай бемаъниликни қаердан олдингиз?»— дедим. Ўзимча суҳбатни шу . тахлит давом эттиришга уялса керак, деб ўйловдим. Қайда? «Унинг исми Рашел бўлган,— дейди.— Шундай эмасми?» Мен унинг юзига тик қараб: «Синор Муссолинининг,— худди шундай дедим: дуче Муссолини эмас, синорнинг, ҳа-ҳа, шундай деганимда ҳаммасининг юзи кўкариб кетганини кўрсангиз эди!— синор Муссолинининг оиласида ҳам, билишимча, донна Рашел деган аёл бор. Нима, у ҳам жуҳудми?» Тилларини тишлаб қолишди. Менинг янги маънавий отам чиқиб кетди, немисга ўхшаган аёл билан элчихона ходими дераза олдига боришди. Кейин яна бошидан бошланди:\n«Эрга текканмисиз?»—«Ҳа».—«Лекин эрингиз Туркияда эмас-ку?»—«Йўқ, у Аргентинада, Буенос-Айресда. Ҳар ҳолда, охирги хатни ўша ердан олгандим».— «Сиз ундан хат олиб турасизми?»—«Ўн йилга яқин ҳеч қандай хат-хабар олмагандим».—«Уни барҳаёт деб ўйлайсизми?»—«Билмайман».—«Сиз у билан боғланишга уриниб кўрмадингизми?»—«Уриниб кўрдим. Лекин бунинг уддасидан чиқолмадим».—«Яхши, хоним, раҳмат. Безовта қилганимиз учун кечиринг.» Бу ақл бовор қилмайдиган разиллик, ўта даражада даҳшат эди. Уларга нимадир керак эди. Аммо-лекин нима кераклигини уларнинг ўзлари ҳам билмасдилар. Улар мени тилимдан илинтиришмоқчи бўлишганди. Ҳамма нарса ҳақида қаторасига сўрашарди. Агар Жижи ўлган бўлсачи. Балки улар унинг ўлганлигини билиб олишгандир! Унда аҳмоқона сўроқ-жавобнинг нима ҳожати бор? Агар соғ-саломат бўлса, унда нимага мени чақиришди экан-а? Ахир, бошқаларни чақиришмаяпти-ку. Xўп, мендан бошлашди, деб тахмин қила қолайлик. Лекин улар, сиёсатга ҳеч қандай алоқам йўқлигини беш қўлларидай билишади-ку. Уларга бор-йўқ танишларим — булар ўқувчиларим, уларнинг ота-оналари ҳамда эски қадрдонларим эканлиги маълум-ку. Улар шунингдек, касалдан бошим чиқмаслигини ҳам билишади. Немислар уларни мажбурлашганга ўхшайди. Кечирим сўраб қўйиб юборишди. Ҳозиргача ҳеч вақога ақлим етмайди. Ғалати, а, тўғрими?\n— Ҳа,— деди дадам.— Ғалати.\n— Қани, синора Поззи,— дея жилмайдим.— Келинг, охиригача ғалати бўла қолайлик. Бизга «Жовинецсу» ни чалиб беринг!\nУ менга қаҳрли назар ташлади-да, кейин кулиб юборди.\n— Нима қипти? Чиройли қўшиқ, у менга ёқади.\nФашистлар куйлашгандан кейин нега энди бизга айтиш мумкин эмас экан?\nУ фортепянога ўтирди. Мен унинг ортига турдим.\n— Ёшлик... гўзаллик...\nҚўшиқ «ёшлик» сўзи билан бошланарди. Албатта, у ўзининг ёшлигини, Жижисини эслаганди-ю, лекин фашист ёшларининг қўшиғи билан ўз бахтининг пароканда бўлиши ўртасида алоқа борлигини унутиб Қўйганди. Унинг Жижиси, телбаларча севиб, у томонга ошиқаётган севгилиси эндиликда узоқда эди. Унга етиб олишга чоғи келмаса ҳам ортидан югургани-югурганди. Унинг овози авжланиб, тобора.баландланар ва мана ҳозир узилиб қолади, деб ўйлаганингда яна оҳиста пасаярди. ЙО худойим-ей, қандай ажойиб куйлайди-я!\nМуссолини штурмовикларининг калтагидан Туркияга қочиб келган аёл, Туркияда «Жовинецсу»ни куйла-моқда эди. Мана шунга ишониб бўладими, ахир.\nМен ҳозир қараб турганим манави баргларга ҳам қандай қилиб ишониш мумкин?..\nИкки соатдан кейин эса Лондон радиоси орқали «Лилли Марлен»ни эшиттиришди. Қоп-қора туннинг сокинлиги аро нотаниш қўшиқчининг паст, хирилдоқроқ, ғамгин овози тараларди. У Берлин узра дам пасайиб, дам баландлашиб одамларнинг қалбида ғам-андуҳ ва муҳаббат соғинчини қолдирарди.\nҚаҳрамонлар ўшанда ҳали ўзлари ҳам ўз қаҳрамонликларини англаб етмагандилар.\nАввалига мен ҳеч нарсани сезмадим. Тут хиёбони орқали почтага кетаётгандим. Ўнг томонимда оҳиста суҳбатлашаётган овозларни эшитдим. Дарахт остида учта солдат милтиқларини чорпояга қўйиб, чекиб ўтиришарди. Мен ҳатто тўхтаб қолдим. Ҳамма дарахтларнинг тагида солдатлар ўтиришарди. Улар бу ерда нима қилишяпти? Уларнинг бўғиқ кулгилари қулоққа чалинарди. Биздан икки чақирим наридаги Қизилай майдонида митинг авжида эди. Демак, намойишчиларни ўраб олишибди-да.\nҚўшиқ куйлаётган митинг қатнашчилари бизнинг олдимизгача етиб келишсачи? Улар қўлларини бир-бирларига бериб, шахдам қадам ташлаганча келишяп-ти. Уларга «тўхта!» дейишлари турган гап. Лекин уларни тўхтатадиган куч йўқ. Солдатлар ўт очишади. Апрелда ҳам худди шундай бўлган эди. Аввал Истамбулда, кейин Анқарада. Одамларга қарата отишганди, лекин улар бари бир қўшиқ айтганча жаҳаннам ўтини писанд қилмай бостириб келишаверганди...\nҲозир бўлса сокинлик ҳукмрон эди. На қўшиқ, на ур-йиқитлар, на бақириқ-чақириқлар буларнинг ҳеч қайсиси бизгача етиб келмасди.\nПочтага кираётганимда бехосдан ёнгимга қараб титраб кетдим: у ерда кўм-кўк семиз қурт ўтирарди. Мен беихтиёр бошимни чангаллаб қолдим — гарданимда яна битта, аввалгисидан ҳам кўкроқ ва семизроқ қуртни қўлим пайпаслади. Мен тўхтаб, ит чўмилибчиқ қанидан кейин силкингандек силкина бошладим, почта ходимлари эса менга қувноқ ҳамдардлик билан қараб туришарди. Ёшгина қизча менга яқинлашиб елкамдан яна битта қуртни олиб, оёғи билан мажақлади. Бундан бутун аъзойи баданим худди терлама билан оғригандай қичиша бошлади.\nПочтадан чиқа туриб, мезонга илашиб турган капалакқуртларга кўзим тушди. Кўпи ҳали жудаям юқорида эди. Фақат учтасигина одам бўйи баландликка тушиб қолганди.\nКичкиналари ҳам яшин тезлигида ўсишди. Эндиликда почтага соябонсиз бориб бўлмасди.\nБиздан икки километр нарида эса, қамоққа олинганларнинг сони ортиб борарди.\nРимда фақат фашистларнинг газетаси чиқарди, фақат фашистларнинг касаба союзи ишларди. Қолганлари тақа-тақ ёпиб қўйилганди. Тез орада партияларни ҳам тақиқлашлари аён бўлиб қолганди. Янгиликларни бир-бировларига шивирлаб етказишарди. Ҳамма янгидан-янги фалокатларни кутарди.\nЖижи Франсияга кетганди, кейинчалик хотинини ҳам бирга олиб кетмоқчи бўлганди, лекин у тезда қайтиб келди. Икки кундан кейин эса хорижда юрганларни гражданликдан маҳрум қилиш ҳақидаги қонун чиқарилди. У ватанидан мосуво қилишларидан қўрқарди. Аёл эрининг бу ҳақда элбурутдан қаердан эшитганлигини сўрашга ботинолмади. У ҳаммасини сўзсиз тушунарди. Ҳар куни бир-биридан хунук хабарлар олишарди. Кимнидир ўласи қилиб калтаклаб кетишган бўлса, бошқасини қоронғи бурчакка судраб олиб кириб бир шиша сурги дорини оғзидан қуйишган. Кимларнидир ўлдириб, яна кимларнидир майиб қилиб кетишарди.\nБир куни театрдан чиқиб кела туриб, орқаларидан таъқиб қилишаётганини сезиб қолишди. Жижи унга:«Бирор-бир эшикка сездирмай лип этиб кириб олиш учун қадамни тезлаштириш керак»,— деб шивирлади. Ёрқин чироқ шуъласида бизга ҳужум қилмасликларига ақлимиз етганидан кўчанинг бошигача бир меъёрда юриб бордик, таъқибчилар ҳам қорама-қора келишаётганди.\nЭр-хотин қоп-қоронғи муюшга шўнғидик. Аксига, такси ҳам учрамасди. Агар, мабодо, учраган тақдирда ҳам ёрдам бериши қийин эди. Улар қоронғиликка кирган заҳотилари Жижи Жулиянинг қўлидан маҳкам ушлаб олди ва кучларининг борича югуриб кетишди. Жулия йўл-йўлакай туфлисини ҳам ечиб олди. Тошга урилган сари оёғи чақа бўлиб қичишар, лекин қўрқув, ҳайвоний қўрқув уни чопишга ундарди. Таъқиб қилаётганларни чалғитиш мақсадида илонизи қилиб қочиб боришарди. Жон аччиғида қочиб борарканлар, тобора мадорлари қуриётганини сезишарди. Xоҳ данғиллама, хоҳ жулдур-воқи бўлсин, барча уйларнииг эшиклари , тақа-тақ берк эди.\nУлар таъқибчилар қолиб кетишдимикин, деб тўхтаб, қулоқ солишди. Шу заҳоти муюлишда чопиб келаётганларнинг тапира-тупури эшитилди. Жижи, асли флоренсиялик бўлса ҳам, лекин Римнинг бу раёнини беш қўлидай биларди. Шунинг учун зимистон бўлишига қарамай хотинини дадил бошлаб борарди.\n— Xудога шукур. Ўша вақтдаги модага мос калта юбкада эдим. Флоренсияда, албатта, ҳеч қачон бундай қилмаган бўлардим. Римда эса бир оз олифталик қилишга журъат қила олардим.\nЖулиянинг нафаси қиса бошлади. Жижи уни деярли ортидан сургаб борарди. Бирдан улар қия очиқ эшикни кўрнб қолишди-да, ўзларини ўшаешикка уришди. «Эшик сизлар учун ёпиқ!..»—кекса одамнинг дўриллаган овозини эшитишди. Унга жавоб бермай, Жижи хотинини қучоқлади ва улар ҳарсиллашлари сезилиб қолмаслиги учун ҳам узоқ ўпишиб турдилар. «Чет элликларга хона бермаймиз»,— дея гапида давом этди бояги овоз. Таъқиб қилибкелаётганларнингқадамлари шундоққина яқинларидан эшитилди. Уларнинг сўкинишлари аниқ-таниқ эшитилиб турарди. Кейин оёқ товушлари узоқлашди. «Қани, туёқларингни шиқиллатиб қолларинг-чи!— қоронғиликдан ҳорғин буйруқ берди аллаким.— Сенларни деб бошим балога қолишини истамайман!» Улар индамай ташқари чиқишдида, девор ёқалаб секинлик билан кета бошладилар. Ўн қадам ҳам юришмагандики, ортларидан эшикнинг тарақлаб берқилгани эшитилди. Кимдир уларни қувиб келмоқда эди. Улар турган жойларида тирракдек қотиб қолдилар. Ёнларидан қундуз ёқали палто ва қалпоқ кийган, ҳассасидаги кумуш нақшини ялтиратганча бир киши ўтиб кетди. Кейинчалик улар ўша ўткинчини эслаб ичаклари узилгудек кулишганди. Лекин ўша даҳшатли тунда кулишга ҳол-қудратлари йўқ эди. Улар ҳар қадамда орқаларига аланглаганча девор ёқалаб писиб боришаркан, юраклари отилиб кетгудай дукилларди.\n— Иккинчи марта йигирма тўрт кундан кейин шу ҳолга тушдик. Биз кинодан чиқиб келаётгандик.\nЁмғир ёғаётганди, Жулиянинг қўлида шамсияси бор эди. Жижининг қўлида эса металл қопламали ёғоч, чўнтагида пистолети бор эди. У энди доим қурол билан юрарди. Улар билан Жижининг укаси ҳам бирга эди. Йигитча ҳам уч ҳафтадан бери финка пичоғидан ажралмасди. «Акамга тирғалишибди, демак, менга ҳам ҳужум қилишлари ҳеч гап эмас»,— деб мулоҳаза юритарди.\nҲужум қўққисдан бўлди. Жулия бурчакка биқиниб олиб, жон-жаҳди билан бутун квартални бошига кўтариб қичқирганча, кучининг борича шамсияси билан ён-веридагиларни дўппосларди. Ҳеч ким ёрдам қўлини чўзмади. Бундай воқеалар ҳозирда одатий ҳолга айланиб қолганди. Одамлар дераза ромларининг тирқишидан мўралашарди-ю, лекин ҳеч ким кўчага чиқмасди. Бугун буларни уришса, эртага бошқаларини уришади. Кейин уларнинг ўзларига ҳужум қилишади, ўшанда улар ҳам якка-ёлғиз, ҳимоясиз қолишлари аниқ.\n— Аммо-лекин ўшанда уларни роса адабларини бергандикда ўзиям. Тўғри, тўс-тўполонда анча-мунча суробимиз тўғри бўлиб чиқди. Пистолетдан фойдаланмадигу, лекин ханжар ўз ишини қилди. Шуниси ажабланарлики, бандитлар фақат калтаклар билан қуролланишганди. Улар муштлашувни қандай бехосдан бошлашган бўлса, шунчалик тез тамомлашди. Бир жойга тўпланиб, Жижи билан укасига: «Бу сизга сабоқ!»— деб бақиришдида, кўздан ғойиб бўлишди. Пичоқдан қўрқиб кетишди, шекилли. Мен ўзимизникиларнинг олдига чопиб бордим. Ҳаммаёғимиз қонга беланганди. лекин уйга ўз оёғимиз билан етиб олдик. Ўшандан кейин кечқурунлари кўчага чиқмайдиган бўлдим. Жижи эса, фақат мажлисга боргандагина мени ёлғиз ташлаб кетарди, холос. Тез орада биз Истамбулга кўчиб ўтдик.\nИстамбулда Жулия дарс бера бошлади, Жижи юк кемасига ишга жойлашди. Кунлардан бир кун унга кемадан хат олиб келиб беришди, унда Жижи Буенос Айресда қолганлигини хабар қилишганди. Уч йилдан кейин у келиб, яна бир йилча сабр қилиб туришини илтимос қилди. Лекин Жулия ҳеч қаёққа боришни хоҳламади, эри эса йиғларди.\n— У кўркам, кучли, хушчақчақ, ҳозиржавоб эди. Лекин қандай қилиб у ерда Муссолини билан олишмоқчи эди? Бунинг бефойдалигини тушунишга ақли етмасмиди ёки.\nЁки бу одамлар азоб-уқубат чекиш, ўлдириш, отиш учун туғилишганмиди? Бирлари, қўшиқ айтганча майдонларда марш қилиб юришар, бошқалари эса, охирги янгиликларни бир-бирларига яширин тарзда етказишарди. Уларни полиция ҳайдар, калтаклар, тутиб қамарди, лекин уларнинг сафи борган сари ўсиб борарди. Кўпчилиги эса кўрсичқонга ўхшаб тешик-туйнукларга ўзини урарди. Тут баргларини ямлаган қуртлар расвосини чиқарган дарахтлардан ерга тушиб олиш учун. баҳорнинг охирида яна ўз уяларини тўқий бошладилар.\nБир неча ҳафтадан кейин шланга кўтарган одамлар келишди. Иш бошланди. Теварак-атроф шунақанги сасиб кетгандики, почтага кетаётганимда оғзим билан бурнимни кафтим билан беркитиб олардим. Солдатлар ҳам бу ердан даф бўлишганди. «Демак, кимдир дарахтлар ҳақида ўйлаётган экан-да,— дея севиндим.— Балки, биргина мазутнинг ўзи камлик қилар? Балки, гугурт билан.»\nОлов билан тозаликка эришиб бўлармикин? Билмайман.\nКейин жала қуйди. У соатлаб ёққанидан, дарахтларнинг тагида халқобча пайдо бўлди, кейин селоб ҳамма ифлосларни оқизиб кетди.\nҚўшиқлар қаттиқроқ жаранглай бошлади. Ўша кунлар хотирасига бағишланган қайғули ҳамда музаффар қўшиқлар янгради. Улар Дунайни тўхтатиб, унинг сувларини тескарисига оқизиш мумкин, деб куйланадиган қўшиқни айтишди. Улар ғалаба қилишмоқда эди.\nМен дарахт поясини силаганча, яна бир бор бу тушим эмасмикин, дегандай унинг баргларига қарадим.\nҲа, мана бошим узра бир қатраям қуёш нурини ўтказмайдиган сершох тут дарахти. Дунайни тўхтатиб бўладими, ахир?\nМана, ниҳоят, тут хиёбони тугаб, мен почтанинг олдига чиқиб олдим.\n"http://www.kutubxona.com/wiki/index.php?title=Bilge_Karasu._Tut_xiyoboni_(hikoya)_/_Kiril&oldid=12620" dan olindi\nTurkumlarAsarlarTurk adabiyotiPostmodernizmBilge KarasuNasrHikoyalar\tAdabiy Shakllar


Халқ билан ҳамнафаслик масъулияти\n«Нур Отан» партиясининг Тўлебий туман филиали ташкил қилган Жамоат қабулхонаси қисқа фурсатда эл оғзига тушди. Аҳоли билан ўзаро ҳаракатнинг самарадорлигини орттириш, тушунтириш ишларини кучайтириш, шунингдек, фуқароларнинг турли муаммоларини ҳал қилишни мақсад тутган қабулхонага келиб тушаётган мурожаатларнинг жадал ўрганилиб, муаммоларнинг ҳал этилаётгани туфайли халқнинг мазкур идорага ишончи ортиб бораётгани ҳам сир эмас.\nНавбатдаги сайёр жамоат қабули Киелитас қишлоқ округида ўтди.\n– Таъкидлаш жоизки, туман Жамоат қабулхонасига келиб тушаётган мурожаатларнинг аксарияти асосли бўлганлиги учун улар қабул чоғидаёқ ижобий ҳал қилинмоқда, – деди тадбирда «Нур Отан» партияси туман филиали раиси Қ. Қансеитов. – Фуқароларнинг ариза, шикоят, мурожаатларини мазмун-моҳиятига қараб, тезда ҳал қилиш мақсадида тегишли ташкилот раҳбарлари, мутасадди идора ходимларининг иштироки таъминланмоқда. Мурожаатлари асоссиз фуқароларга қонуний асосда тушунтириш берилмоқда.\nЛенгер шаҳрининг янги мавзесида яшовчи бир гуруҳ фуқаролар маҳалладаги носоз трансформатор туфайли электр таъминоти узилганлиги ҳақида мурожаат қилишган. Масалани ўрганиш учун туман электр таъминоти корхонасига хат юборилиб, уч кун ичида муаммо ижобий ҳал этилгани, яъни трансформатор таъмирланиб, мавзе электр энергияси билан таъминланганлиги тўғрисида жавоб хати олинди.\nЖамоат қабулхонасига ариза ва шикоятлардан ташқари, ҳудуд ободлигини таъминлаш, яратилиши зарур шарт-шароитлар бўйича таклифлар ҳам келиб тушмоқда. Жумладан, 1 Мамир қишлоқ округида яшовчи аҳоли вакиллари туман марказидаги бозорга борадиган йўлга эътибор қаратиш тўғрисида таклиф билан чиқишди.\nУшбу таклифдан келиб чиқиб, фуқароларга туман ҳокимининг қарори билан бозор жойлашган ҳудудда транспорт воситалари ва пиёдалар ҳаракатини тартибга солиш туман йўл қурилиши бўлими ва ИИБ ЙПга юклатилди.\nАҳолининг таклифларига кўра, янги мавзелардаги бинолар яқинида болалар майдончаси ташкил этиш, вилоят ҳокими Ж. Туймебаевнинг ташаббуси билан йўлга қўйилган «Шатқал» дастури бўйича хиёбонлар барпо этиш таклифлари ҳам туманнинг 2017-2020 йилларга мўлжалланган ижтимоий-иқтисодий режасига киритилгани айтилди.\n– Давлат органларининг масъул ходимлари билан биргаликда жойларда ўтказилаётган сайёр Жамоат қабулхонасида 200 нафардан ортиқ фуқаронинг мурожаати тингланиб, тегишли тавсиялар берилди. Бундай сайёр қабулларда фуқароларнинг ҳуқуқий онгини ошириш юзасидан тушунтириш ишлари ҳам олиб борилади, – деди Тўлебий туман ички ишлар бўлими бошлиғининг ўринбосари Н. Суеубаев. – Биз аҳолининг қонунчилик бўйича саволларига жавоб бериб, уларнинг муаммоларини қонуний асосда бартараф этиш чораларини кўряпмиз.\nЖамоат қабулида ер, банкдан кредит олиш, тадбиркорлик билан шуғулланиш учун жой ажратилиши ва почта хизмати, таълим, соғликни сақлаш масалаларида фуқароларнинг мурожаатлари тингланиб, улар бўйича мутасаддилар – туман таълим бўлими бош мутахассиси А. Қипшақов, меъморчилик ва қурилиш бўлимининг бош мутахассиси Е. Сапарбаев, бандлик ва ижтимоий дастурлар бўлимининг бош мутахассиси Б. Сахов, ер-кадастр бўлими бошлиғи Е. Жумабаев, адлия бошқармасининг бош мутахассиси Н. Ажибаев, «Оңтүстік Жарық» МЧБнинг туман тармоғи бошлиғи М. Машаев ва бошқаларга топшириқлар берилди.\nБ. ДЎСМАТОВА, 2017-06-13, 14:13 192


Японияда тўфон ортидан кучли зилзила содир бўлди\nЯпонияда тўфон ортидан кучли зилзила содир...\n06.09.2018 10:05 0 1404\nЯпониянинг Хоккайдо оролида 6,6 балли зилзила содир бўлди, дея хабар беради «Sabah.com.tr».\nАҚШ Геологик тадқиқотлар маркази (USGS)нинг маълум қилишича, ер силкиниши Томакомаи шаҳрининг 27 километр ғарбида, ернинг 33,4 километр қаърида юзага келган.\n«Кёда» ахборот агентлигининг хабар беришича, Япония ҳукумати матбуот котиби Ёшихиде Суга Япония бош вазири Шинзо Абэй зилзиладан зарар кўрганларга ёрдам бериш бўйича мутасаддиларга топшириқ берганини маълум қилди.\nХоккайдо оролида кузатилган табиий офат оқибатида ҳудудда электр энергияси узилган.\nСаппоро шаҳрида телеканаллар намойиши тўхтаб қолган.\nЭслатиб ўтамиз,4 сентябрь куни Япониянинг Сикоку, Хонсю ороллари ва бошқа ҳудудларига кучли тўфон ёпирилган эди. Тўфон туфайли 10 киши ҳалок бўлган, 300 дан зиёд киши жабрланган.


УМУМИЙ ФОЙДАЛАНИШДАГИ ҲАВО, ТЕМИР ЙЎЛ, ИЧКИ СУВ ВА АВТОМОБИЛЬ ТРАНСПОРТИ ЙЎЛОВЧИЛАРИНИНГ МАЖБУРИЙ ШАХСИЙ ДАВЛАТ СУҒУРТАСИ ТЎҒРИСИДА\nУшбу Қонун давлат суғурта органлари билан ҳаво, темир йўл, ички сув ва автомобиль транспорти йўловчилари ўртасидаги суғурта воқеаси бошланиши биланоқ ҳаво, темир йўл, ички сув ва автомобиль транспорти йўловчиларининг мажбурий давлат суғуртасига (бундан буён «йўловчиларни суғурталашга») доир муносабатларни тартибга солади.\n1. Ушбу Қонуннинг мақсади йўловчиларнинг суғурта ҳимоясини таъминлаш ҳамда мажбурий давлат суғуртаси шартларини яхшилашдан иборатдир.\nСафар (парвоз) вақтида ёки тайёрагоҳ, шоҳбекат, бекат, бандаргоҳда рўй бериши мумкин бўлган бахтсиз ҳодисалардан давлат мажбурий суғуртасидан ўтказилиши керак бўлган ҳаво, темир йўл, ички сув ва автомобиль транспорти йўловчилари муқаррар тарзда суғурталанадилар.\nбир вилоят, Қорақалпоғистон Республикаси доирасида қатновчи автомобиль транспорти йўловчилари учун 50 километр масофагача давлат мажбурий суғуртаси қўлланилмайди.\nУмумий фойдаланишдаги ҳаво, темир йўл, ички сув ва автомобиль транспортида бепул юриш ҳуқуқидан фойдаланувчи йўловчилар амалдаги қонунларга мувофиқ суғурта пули тўламаган ҳолда давлат мажбурий суғуртасидан ўтказилиши шарт.\n(Ўзбекистон Республикаси Олий Кенгашининг Ахборотномаси, 1993 й.,6-сон, 250-модда; Ўзбекистон Республикаси Олий Мажлисининг Ахборотномаси, 1998 й.,3-сон, 38-модда)


Мағрурлик тўсиғи — Dilkashradio.com\nЖамоат ҳақида суҳбат\nАссалому алайкум биродарлар. Биз нажот топган бўлсакда, эски табиатимизда бизни Худога яқинлашишимизга ҳалал берадиган бир нечта сифатлар бор. Баъзан ўзимиздаги ана шу эски сифатлар ҳали ҳам ҳаётимизда амал қилаётганини сезмаймиз. Баъзан эса сезсак ҳам уларни йўқотишга астойдил ҳаракат қилмаймиз. Нима бўлганда ҳам Худовандни чин дилдан билишни, Уни мамнун қилишни истаган инсон эски табиатидан воз кечиши лозим. Худога яқинлашишимизга ҳалал берадиган гуноҳли сифатлар, жамоатда биродарлар билан муносабат қилишимизга ҳам ҳалал беради. Айнан шунинг учун ҳам бу сафарги суҳбатларимизни Худога яқинлашишимизга ҳалал берадиган тўсиқлар мавзусига бағишладик. Бугун эса деярли ҳар биримизда учрайдиган мағрурлик ҳақида суҳбатлашамиз.\nХудо бизнинг ҳаётимизда қудрат билан ишлашни истайди. Биз танланганлар, Худованднинг кимлигини дунёга билдиришга даъват этилганмиз. Атрофимиздагилар бизнинг ҳатти-ҳаракатларимиз, юриш-туришимиз, гап-сўзларимиз орқали биз ишонадиган Худонинг қандайлиги ҳақида ҳулоса чиқарадилар. Биз Худовандимизнинг улуғворлигини қидиришимиз керак. Агар биз ўзимизда Худонинг кимлигини намоён қила олсак, Худони улуғлаган бўламиз. Худо ҳам бизнинг ҳаётимизни улуғлайди. Кимда-ким чин дилдан ҳаёти орқали Худони кўрсатишни истаса, ўшандай одамлар ҳаётида Худованднинг улуғворлиги кўринади. Бу айтишгагина осон. Инсоний табиатимиз ўз истакларимиздан кўра бошқа бировнинг истакларини бажаришга йўл қўймайди. Худовандни улуғлашимизга биздаги бир нарса – мағрурлигимиз тўсқинлик қилади.\nХудованд бизга белгилаган маррага етиб боришимиз учун Шоҳларнинг шоҳи бўлган Худованднинг ҳаётимиз орқали кўринишига изн беришимиз керак. Биз бу йўлда ўз хоҳишларимизни бажаришга ундаётган васвасани енгиб ўтишимиз керак. Ҳаётингизнинг қайси қисмида қуллик бор? Нимадан озод бўла олмаяпсиз? Ўша нарсаларни Худовандга яқинлашишингиз йўлида, тўсиқ деб билиб, улардан озод бўлиш истаги борми? Шундай бўлса, мағрурликни ҳам энг катта тўсиқ деб билинг. Чунки бу сизни қулликка етаклайдиган энг хавфли тузоқдир. Еремия пайғамбарнинг китобида ёзилишича, мағрурлик Худога ва Унинг буйруқларига диққат қилишимизга ҳалал беради. Агар биз мағрурлигимиз туфайли Унга қулоқ солмасак, Худованд яширинча йиғлайди, аччиқ-аччиқ кўз ёш тўкади, чунки биз — Унинг қўйлари қулликка томон кетаётган бўламиз.\nБу ҳақида Еремия китобида шундай ёзилган. Мағрурлик дўстликни, оилани, бошлиқларни бузадиган ҳислат. У кишининг ҳарактерини булғайди, ишидан маҳрум қилади. Худованд юрагимизга киришни истайди, бироқ мағрурлик юрагимизни қоплаб олиб, Худонинг киришига тўсқинлик қилади. Худованд бизни ўтмишимиздаги ҳар қандай тўсиқлардан озод қилишни истайди, бироқ мағрурлик бизнинг диққатимизни қайта-қайта ўтмишга қаратади. Худованд бизнинг Каломида ёзилганидек ҳаёт кечиришимизни истайди, аммо мағрурлик унга амал қилишни истамайди. Худованд бизни бутунлай озод қилишни истайди, мағрурлик эса аллақачон озод бўлганман деб ўйлайди. Биродарлар мағрурликдан ҳалос бўлиш пайти келди. Бунинг учун Худованд сизга ёрдам беради. Бу тўсиқни олиб ташлашни истасангиз Унга мурожаат қилинг.\nМуносабатларга зиён етказадиган 4 нарса


Россиялик актриса Заворотнюк фолбиннинг «илми-амал»и туфайли касалга чалинибди… - 4 Ноября 2019 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2019 » Ноябрь » 4 » Россиялик актриса Заворотнюк фолбиннинг «илми-амал»и туфайли касалга чалинибди…\nРоссиядаги «ТВ-3» телеканали эксперти, шаман, машҳур психолог Дардо Кустонинг гапига қараганда, актриса Анастасия Заворотнюк айнан фолбинларнинг «иссиқ-совуқ», «илми-амал»лари туфайли мия саратони хасталигига чалинибди. Эмишки, Заворотнюкка жуда катта миқдорда зарарли энергетика раҳна солган. Ҳасадгўйлар эса фолбин орқали актрисага руҳий ҳужумлар уюштирган экан.\n— Биз Заворотнюк билан бир неча йиллардан бери танишмиз, — дейди шаман. — У менинг телеканалда ташкил этган «Кўринмас одам» номли лойиҳамда иштирок этган. 2015 йили мен шахсан уни кўз тегиш, «иссиқ-совуқ», «илми-амал» балоларидан тозалаганман. Аммо ҳимоя абадий эмас. Бир кун келиб кучини йўқотади. Актрисага қўйилган ҳимоя ҳам шундай тарзда кучини йўқотгач, фолбинлар уни осонликчасига хасталикка чалинтирган.


Саҳий юрак — Dilkashradio.com\nАссалому алайкум қадрдон опа-сингиллар. Бугун ҳам сизлар билан она қалби ҳақидаги суҳбатимизни давом эттирамиз. Саҳийлик Муқаддас Каломда ҳам тез-тез тилга олинган. Имонлиларни саҳий бўлишга ундайдиган парчалар бор. Масалан Марк китоби бизга шундай дейди: «Чунки Инсон Ўғли ҳам Ўзига ҳизмат қилдириш учун эмас, балки Ўзи хизмат қилиш учун ва Ўз жонини фидо қилиб, кўпларни қутқариш учун келган.» Қуйида биз оналарга ёрдам берадиган бир нечта маслаҳатлар бор.\nБеринг чунки бу сизнинг вазифангиз — Худо ўз кўнглидагидай аёл саҳий бўлади. Биз моддий нарсаларнигина беришда эмас, кўп нарсада саҳий бўлишимиз мумкин. Масалан, оиламиздагиларга табассум қиламиз, хурсандчилик билан сўрашамиз, уларни меҳр билан қучамиз, далда берамиз, мақтаймиз, овқат тайёрлаб берамиз, вақтимизни берамиз, қулоқ соламиз ва ҳокозо. Аёл саҳийқалб бўлса, у оиласини энг яхши сифатлар билан безайди. Оилада кимдир фарзандлари учун ибодат қилиши керак бўлса бу онадир. Фарзандларини хурсанд қилиши учун режалар тузиши керакми – буни ҳам аёл қилади. Аёл бу она, рафиқа, оила бекаси, ва уйни ҳақиқий хонадонга айлантирадиган шахс.\nМўл – кўл беринг – Муқаддас Каломда ёзилган экиш ва ўриш ҳақидаги парчалардан ўрганинг. «Шуни унутмангки, қизғаниб эккан қизғаниб ўриб олади; мўл эккан эса мўл ўриб олади» (2 Кор 9:6). «Инсон нима экса шуни ўриб олади» (Гал 6:7). Биз эса бу оятни шундай деймиз: «Она фарзанди қалбига нимани экса, келажакда шуни ўриб олади». Ҳар куни ўзингизни қандай тутаяпсиз? Сизда қандай сифатлар бўлса, фарзандларингиз ҳам сизни кўриб, сиздан ўшандай сифатларни олади. Масалан сабр-тоқатли, мулойим, хушмуомала, саҳий қалб бўлсангиз фарзандинларингизнинг юрагига шу ҳислатлар экилади. Бироқ акси бўлса-чи! Аммо акси бўлишини ҳеч қандай аёлга раво кўрмайман. Ҳар бир аёл фарзандлари учун ҳам ўзида яхши ҳислатларни шакллантириши керак.\nҲеч нарсага умид қилмай беринг – Биз аёл сифатида фарзандларимизга хизмат қилар эканмиз, улардан эвазига бирор нарса олишга умид қилмаймиз. Биз фарзандларимизга энг яхши нарсаларни берар эканмиз, улар учун энг яхши она бўлишга ҳаракат қилар эканмиз, эвазига ҳеч қандай мақтов ёки раҳмат кутмаймиз.Чунки яхши она бўлганимиз учун ҳеч ким раҳмат айтмаслиги мумкин. Биз фарзандларимизга оналик қиламиз, уларга қараймиз, уларни соғлом, мукаммал, олийжаноб инсонлар қилиб тарбиялаш учун хизмат қиламиз. Чунки бу Худонинг бизга берган вазифасидир. Сизнинг оилангиз аъзолари учун шу хонадонда яшаш бахт бўлиши керак. Сиз энг қийин кунларда ҳам оила аъзоларингизнинг кўнглини кўтара оладиган, уларга далда берадиган бўлишингиз керак. Ҳар куни фарзандларингиз ва турмуш ўртоғингиз сизнинг ҳаракатларингиз ва сўзларингиз орқали уларни севишингизни билиб турсин. Кун давомидаги нонушта, тушлик ва энг муҳими кечки овқат хурсандчилик билан ўтсин. Бу нарса фарзандларингизга ота-онаси билан стол атрофида мазза қилиш имконини беради. Дастурхон атрофида фарзандларингиз олдида муаммоларингизни ҳал қилишга уринманг. Бу нарса болаларнинг маза қилишларига ҳалал беради.


«Ситроен» Хитой учун мўлжалланган янги C4 седанини намойиш этди - Carzone.Uz\n«Ситроен» Хитой учун мўлжалланган янги C4 седанини намойиш этди\n«Ситроен» Хитойда маҳаллий Dongfeng компанияси билан ҳамкорликда ташкил этилган корхонада ишлаб чиқариладиган янги C-Quatre седанининг расмий фотосуратларини эълон қилди. Модель Хитойда C4 Sedan номи остида сотилади. У компакт C-Elysee ва узайтирилган C4 L седанлари оралиғидаги бўшлиқни тўлдиради.\nИюль ойи ўрталарида Хитой нашрларида чоп этилган жосуслик фотосуратлари орқали C4 Sedan’нинг ташқи кўриниши фош этилганди. Узунлиги 4,55 метрга тенг машинанинг олд ва орқа томонлари янгидан безакланган, шунингдек, интерьери ҳам ўзгарган.\nБундан ташқари, моделнинг мотор гаммасида 130 от кучига тенг уч цилиндрли бензин двигатели ҳам борлиги ҳақидаги хабарлар тасдиқланди. Автомобилнинг мазкур тури механик узатмалар қутиси билан таъминланади, «автомат-қути» учун қўшимча пул тўлаш керак бўлади.\nCitroen C4 Sedan’нинг омма учун премьераси 4 сентябрь куни Чэнду автосалонида бўлиб ўтади. Йил охирига бориб эса Хитойда мазкур автомобиль савдоси бошланади.\n2014 йилда сотилган C-Quatre седанлари Dongfeng-Citroen қўшма корхонаси жами даромадининг 30 фоизини ташкилэ этди. «Ситроен» томонидан Хитойда сотилган автомобилларнинг 60 фоизини компакт-седанлар ташкил этади. Dongfeng-Citroen’нинг ҳамкорликдаги сўнгги модели — 2014 йил декабрида чиқарилган C3-XR кроссовери 30 минг дона сотилди.


Home icon Бош саҳифа»Кутубхона»Наср»Минталитет\nКунларнинг бирида Америкада чиқадиган йирик газетанинг президенти билан ҳамсуҳбат бўлиб қолдик. У ўзбеклар нима учун маҳаллани бунчалик ҳурмат қилишини, нега маҳалла тўғрисида махсус қонун қабул қилингани сўради. Маҳалла дегани қандай институт эканини тушунтириб беришимни илтимос қилди.\n-Мен сизга маҳллани тушунтиришга ожизман, жаноб, - дедим ростини айтиб. – Узр-ку, сиз уни барибир тушунмайсиз... Бунниг учун сиз ҳам, мен ҳам аёбдор эмасмиз... ҳамма гап ҳаёт тарзининг қандай шаклланганида.\nТасаввур қилинг. Сизларда фарзанд вояга етиши билан ота ўғлига аталган улуш – капитални беради. Шу кундан бошлаб йигитча мустақил ҳаётга қадам қўяди ва ўз кунини ўзи кўради. Ҳғил бир ойдан кейин бурнини тортиб келса, отаси уни ҳайдаб юборади... Бизда эса, ота-она болани вояга етказади. Унлантиради. Уйли-жойли қилади. Бу ҳам етмагандек, неваралариниям ортмоқлаб юради. Хуллас, бола-чақам деб умри ўтганини билмай қолади.\nСизларда ўн олти яшар бола отаси билан эллик доллар талашиб, судга мурожаат этсаю, ғолиб чиқиб отасини минг доллар жарима тўлашга мажбур қилса, бу – демократия тантанаси саналади. Бизларда шундай ҳодиса рўй берса, бунақа болани “оқпадар” дейдилар ва бир умр лаънатлайдилар.\nСизларда, Лос-Анжелосда яшайдиган ота вафот этиб қолсаю, Вашингтонда турадиган ўғил вазирликдаги юмушлари кўплиги учун дафн маросимига бормаса, уни биров маломат қилмайди. Бизда Сурхондарёнинг олис қишлоғида яшайдиган ота вафот этиб қолсаю, Тошкентда турадиган ўғил вазирликда иши кўпайиб кетгани сабаб отасини сўнгги манзилга ўз елкасида кўтариб бормаса,, бунақа вазирдан ҳамма юз ўгиради.\nСизларда, масалан, бир қиз бегона эркак билан... нима десам экан... ноқулайроқ вазиятда турган бўлсаю, уни ён қўшниси кўриб қолиб, қизнинг отасига хабар қилса, ота уни судга ериши мумкин: қизининг шахсий ҳаётига аралашгани учун. Бизда, мабодо шундай ҳолат рўй бериб қолса, қўшни, қизга қаттиқ дашном бериши, қўлидан етаклаб отасининг олдига оли бориши мумкин. қизнинг отаси унга миннатдорчилик билдиради: қизнинг ор-номусини ҳимоя қилгани учун.\nСизларда бир қўшни иккинчисидан “кеча қўшни ранжиши мумкин. Бировнинг уйига келган меҳмон билан бировнинг нима иши бор? Бизда бировникига меҳмон келса, ён қўшниси албатта, хабар олади. Иложи бўлса меҳмонни ўзиникига таклиф қилиб, олдига дастурхон ёзади.\nСизларда, дейлик ўн йил турмуш кечирган оиланниг бекаси кунларнинг биридла эрига “азизим, мен бошқа бировни севиб қолдим, кел, орани очиқ қилайлик, болаларни хоҳлаган пайтингда кўриб турасан, ёки “меҳрибонлик уйи”га топширсак ҳам бўлади”, десаю, эр жаҳл устида қўл кўтаргудек бўлса, хотин ўша заҳоти адвокатини чақириб, эрини судга беради. Мабодо эркакнинг кўнгли оиласидан совиган бўлса, амалда уни ҳам аёли билан яшашга мажбур қилиш мумкин эмас. Бу – инсон эркини ҳимоя қилиш ҳисобланади.\nБизда аёл киши нобоб эридан безор бўлса, адвокат чақирмайди, судга бормайди, маҳаллага чиқади. Маҳалладагилар аёл ҳуқуқини камситмайди, аммо “қаматиб юбор, бундан баттолни”, демайди ҳам. Аёлга жиндай сабр қилишни, икки гўдакнинг кўз ёшини оқизмасликни маслаҳат беради. Эркакни чақириб олиб, аёлини тағин хафа қилса, бегуноҳ болаларни “тирик етим” қилса, уни маҳалладан бадарға қилиб юборишгача яора кўришини тушунтириб қўяди. Сизларда бу – инсон ҳуқуқини поймол қилиш, аёлга “феодалларча муносабат” деб баҳоланиши мумкин. Бизда эса бунинг оти – оилани сақлаб қолиш, норасида боллар манфаатини ҳимоя қилиш деб аталади. (ҳарқалай ўттиз яшар эркак ёки аёл ҳуқуқини ҳимоя қилгандан кўра етти ёки беш яшар бола ҳуқуқини ҳимоялаш афзалроқ, деб саналади).\nБилмадим, балки сиздаги одатлар яхшироқдир. Балки биздагиси маъқулдир. Буюк ўзбек олими Беруний бундан минг йил аввал яратган “ҳиндистон” китобида “бирон халқнинг у ёки бу удумига баҳо беришда “буниси менга ёқади, уни эса ёқмайди”, дейишга ҳеч кимнинг ҳаққи йўқ, негаки ҳар бир халқ анъаналари йиллар мобайнида шаклланган ва ўша халқнинг ҳаёт тарзига айланган”, деб ёзгани бежиз эмас. Сизларда индивидуализм – шахс манфаати кучли. Бизда коллективизм – жамоавийлик, бошқалар манфаати учун ўз манфаатидан кечишдан оғринмаслик удуми қадимдан бор...\n“Дафтар ҳошиясидаги битиклар”дан


"Реал"нинг энг яхши 5 та бразилиялик футболчиси (Фурқат Юсупов блоги)- Kruz.uz\n"Реал"нинг энг яхши 5 та бразилиялик футболчиси (Фурқат Юсупов блоги)\n09:45, 25.01.2017 6000 0 Блоглар\nМадриднинг “Реал” жамоасида бир қатор бразилиялик футболчилар тўп суриб келишган. Биз “қироллик клуби” тарихидаги энг яхши бразилияликлар ТОП-5 лигини тузиб чиқдик.\n2009 йилда «Реал» «Олтин тўп-2007» соҳиби бўлган Какани 68, 5 млн. еврога «Милан»дан харид қилди. Бразилиялик ярим ҳимоячи, Мадридда жароҳатлар чангалида қолиб кетди. Кака 4 мавсум мобайнида «Реал» сафида 120 ўйинда 29 та гол киритди. Бироқ олдингидай юқори савияли ўйин намойиш қила олмади. Шундай бўлсада у мадридликларнинг 2012 йили Ла Лигадаги чемпионлигига муносиб ҳисса қўша олди.\nРобиньо 2005 йилда катта умидлар билан Мадрид клуби томонидан сотиб олинди. Бразилиялик футболчи «галактикос» сафида 2008 йилгача 135 беллашувда 35 марта рақиб посбонларини ранжитган. У жамоа билан 2 марта Испания чемпионлигига сазовор бўлди ва 2008 йилда «Манчестер Сити»га трансфер қилинди.\nМарсело “Реал” сафига 2006 йили 18 ёшида келиб қўшилган. Қанот ҳимоячиси вазифасини бажарувчи футболчи ҳозирга қадар “қироллик клуби” сафида 416 ўйинда майдонга тушиб, 33 та гол урди ва 57 та голли узатмани амалга оширди. Марсело Мадридликлар билан 3 марта Премьерода, 2 мартадан кубок ва суперкубокда, икки мартадан Чемпионлар лигаси, УЕФА суперкубоги ва клублар ўртасидаги жаҳон чемпионатларида зафар қучди.\n“Сўйлоқ тиш” 2002-2007 йиллар давомида Мадридликлар таркибида майдонга тушиб, 177 та баҳсда 104 та гол урган. Роналдо 2004 йилда Испания чемпионати тўпурарлигини қўлга киритган. У клуб билан биргаликда 6 та мусобақанинг бош совринига сазовор бўлди. 2002 йил якунларига кўра, эса жаҳоннинг "энг яхши футболчиси"га аталган «Олтин тўп» соҳибига айланди. 2007 йили жамоа бош мураббийи Фабио Капелло билан келиша олмаган футболчи “Милан”га йўл олди.\n“Реал” 1996 йилда Миланнинг “Интер”идан Карлосни сотиб олди. Роберто “Қироллик клуби” сафида 11 мавсум давомида тўп суриб, 512 учрашувда 67 голга муаллифлик қилди. Карлос “Реал”нинг энг кўп совриндор бразилиялик легионери ҳисобланади. У Ла Лигада 4 марта, Чемпионлар лигаси ва Испания суперкубогида 3 мартадан, қитъалараро кубогида 2 бора ва УЕФА суперкубогида бир марта ғолибликни қўлга киритган.


Самарқанддаги Сиёб каналида антиқа сув оқмоқда (фото, видео) - Халқ сўзи\nСамарқанддаги Сиёб каналида антиқа сув оқмоқда (фото, видео)\n17:23 19 Июнь 2018 Жамият\nСамарқанд шаҳрини кесиб оқиб ўтувчи Сиёб каналида сутдай оқ ва тўқ яшил рангли ўткир, бадбуй ҳидли сув оқиб келмоқда. Бу ҳақда вилоятдаги мобиль мухбиримиз хабар берди.\nМанбанинг ёзишича, Конигил, Галаосиё, Улуғбек обсерваторияси ва Дониёр пайғамбар мажмуаси олдидан оқиб ўтувчи мазкур канал атрофида яшовчи аҳоли ҳамда ҳудудга ташриф буюрган хорижий сайёҳлар бу вазиятдан азият чекяпти.\nҚайд қилинишича, бу ҳолат тез-тез такрорланмоқда ва сув заҳарли бўлиши мумкин.\nМазкур вазият юзасидан Экология ва атроф муҳитни муҳофаза қилиш бўйича масъул идора мутассаддиларидан изоҳ кутиб қоламиз.


Толибон етакчисининг ўлими Исломобод жаҳлини чиқарди\n28 ноябр 2020, Тошкент вақти: 20:12\nҲакимулло Махсуднинг АҚШ томонидан ўлдирилиши Покистон ҳукуматига ёқмади.\nПокистон ҳукумати толиблар билан тинчлик музокараларини бошлаш учун Шимолий Вазиристонга ўз делегациясини юборишини эълон қилган бир пайтда жанггари гуруҳ етакчиси Ҳакимуллоҳ Махсуднинг ўлдирилгани Исломобод расмийлари жаҳлини чиқарган.\nМамлакат ички ишлар вазири Чаудхурий Нисор Али Хон покистонлик толиблар етачиси Ҳакимулло Махсуднинг ўлдирилиши Шимолий Вазиристон минтақасида макон топган жанггарилар билан олиб борилаётган тинчлик музокараларини чиппакка чиқарганини айтди.\nҲакимуллоҳ Махсуд жума куни Шимолий Вазиристон минтақасида АҚШнинг учувчисиз бошқариладиган учоқларидан берилган зарбалар оқибатида ҳалок бўлгани хабар қилинган эди.\nХабарларга кўра, Махсуд ва яна тўрт жанггари жума куни Вазиристондаги Мироншох шаҳри яқинида АҚШ дрон ҳужумларига учраб ҳалок бўлган.\nАҚШнинг ҳаво зарбалари Исломобод ҳукумати толиблар билан тинчлик музокараларини бошлаш учун Шимолий Вазиристонга ўз делегациясини юборишини эълон қилган бир пайтда амалга оширилгани айтилади.\nАйрим покистонликлар ҳам толиблар етакчисининг ўлдирилганидан ғазабда. Исломобод шаҳридаги дўкон сотувчиларидан бири Усмон Али Reuters агентлиги мухбири билан суҳбатда АҚШ Ҳакимулло Махсудни ўлдириб ҳато қилганини айтади.\n- Покистон ҳукумати толиблар билан тинчлик музокараларига эндигина киришган ва ҳукумат ҳайъати шу мақсадда минтақага отланган бир пайтда мазкур зарбаларнинг амалга оширилиши катта ҳатодир. Афтидан Америка Покистон ҳукумати ва Шимолий Вазиристондаги Толибон билан доим уруш холатида бўлишини истамоқда. Америка жуда мудҳиш ҳатога кўл урди, - дейди исломободлик Усмон Али.\nМахсуд 2009 йилдан Покистондаги Толибон ҳаракатига етакчилик қилиб келган.\nЎшанда у Покистондаги Толибон ҳаракатининг ҳалок бўлган раҳбари ўрнини эгаллаган эди.\nПокистондаги Толибон ҳаракатининг аввалги раҳбари Байтуллоҳ Махсуд ҳам АҚШнинг учувчисиз бошқариладиган учоқларидан берилган зарбалари оқибатида ҳалок бўлган эди.\nАҚШ бир қанча одам ўлими учун масъул, деб кўрилган Махсуднинг боши учун 5 миллион долларлик мукофот эълон қилганди.\nХабарларга кўра, 34 ёшли Ҳакимулоҳ Махсуд Шимолий Вазиристонда макон топган 30 дан ортиқ жанггари гуруҳларга бошчилик қилган.\nПокистондаги The News ахборот нашри хабарига кўра, Ҳакимулло Махсуд ўлдирилиши ортидан Покистондаги Толибон ҳаракатига Хон Саид етакчи этиб сайланиши кутиляпти.


Наврўз – қадриятлар тараннуми\nСерқуёш диёримиз шаҳару қишлоқларида Наврўз сайллари бўлиб ўтмоқда. Халқимизнинг азалий анъана ва урф одатларини тарғиб қилувчи ушбу сайлларни ташкил этишда Ўзбекистон “Миллий тикланиш” демократик партияси ташкилотлари ҳам фаол иштирок этмоқдалар.\nЎзМТДП Хоразм вилоят кенгаши фаоллари, партиядан сайланган депутатлар ҳам Хива тумани Саёт қишлоғида Наврўз сайлининг серзавқ ўтишига ўз ҳиссаларини қўшдилар.\nНаврўз байрами азалдан халқимизнинг табиатга муҳаббати, бирдамлиги, яратувчилик азму шижоати тантанаси бўлиб келган қадриятдир. Шу боис, каттаю-кичик ушбу байрамни қалбида бир олам қувонч билан кутиб олади.\nСайлда табрик сўзини олган партиямиз фаоллари Наврўз ва бу байрам билан боғлиқ урф-одат ва анъаналар хусусида сўз юритар эканлар, уларнинг халқимизда миллий ўзликни англаш туйғусини ўстиришда ниҳоятда катта аҳамиятга эга эканлигини таъкидладилар.\nНаврўз шодиёналарининг яна бир анъанаси ўзларининг фидокорона меҳнатлари билан эл-юрт равнақига ҳисса қўшиб келаётган юртдошларимизга рағбат беришдир. Мазкур байрам сайлида ҳам ЎзМТДП вилоят кенгаши томонидан “Энг моҳир ҳунарманд”, “Энг намунали маҳалла”, “Энг намунали мактаб”, “Энг намунали мактабгача таълим муассасаси”, “Энг намунали тиббиёт бирлашмаси”, “Энг ёш спортчи”, “Энг иқтидорли ўқувчи” каби номинациялар бўйича ғолиблар фаҳрий ёрлиқлар ва эсдалик совғалари билан тақдирландилар.\nЎзМТДП Хоразм вилоят кенгаши матбуот хизмати


Пассив ўлим. Сигарета тутуни чекмайдиган одамга...\n18.11.2019 10:29 0 1904\nПассив чекиш қулоққа тез-тез чалиниб туради. Негаки кўпгина кишилар кашандалар чиқараётган тамаки тутуни қурбонига айланишдан хавотир олишади. Бу бежизга эмас. Негаки пассив чекиш ниҳоятда хатарли бўлиб, ҳатто ўлимга ҳам олиб келиши мумкин, деб ёзади «АИФ».\nБир қарашда, сигарета тутуни фақат кашанданинг ўзига зарар етказадигандек туюлади. Чунки у сигаретадаги хавфли кимёвий бирикмаларни ўзига тортиб олади. Бироқ атрофдагиларга улар чиқараётган тутуннинг хавфи ҳам кам эмас.\n— Пассив чекканда одамлар ён томонлама дозани олишади. Пассив ва актив чекканда организмга деярли бир хил моддалар тушади. Айниқса, чекаётган одамнинг ёнида узоқ вақт қолиб кетганда бир хил нохуш оқибатларга олиб келиши мумкин. Ён томонлама тутун таркибида тахминан 4000 та кимёвий модда бўлиб, улар орасида 69 таси тажовузкор канцероген ҳисобланади. Энг хавфлилари: N-нитрозамин, хушбўй полиэфир, полициклик хушбўй углеводородлар, — дейди россиялик олий тоифали шифокор-терапевт Ольга Саакян. — Лекин барибир ён томонлама тутундаги хавфли моддалар концентрацияси чекувчининг ўзи оладиганга қараганда камроқ бўлади.\nТабиийки, тамаки тутунидан нафас олганда чекмайдиган одам ҳам истайдими-йўқми соғлиги билан боғлиқ муаммоларга дуч келади.\n— Пассив чекиш аллергиянинг зўрайиши, турли ЛОР-патологиялар, юрак-қон томир касалликлари, сурункали ўпка обструктив хасталиклари ва онкологик касалликлар хавфи ошишига олиб келади. Кўпинча хавфли ўсмалар ўпка, буйрак ва сут безларида келиб чиқади. Бу каби аянчли оқибатларнинг олдини олиш учун чекувчилар даврасидан қочишга ҳаракат қилиш лозим, — дейди Ольга Саакян.\nАгар пассив чекиш оқибатида соғлик билан боғлиқ муаммолар келиб чиқса, зудлик билан шифокорга мурожаат этиш зарур. Албатта, чекувчи яқинлар билан гаплашиб олиши ҳамда иложи борича зарарни камайтиришга ҳаракат қилиши керак.\n— Кашанда билан бир уйда яшасангиз, ундан уйда чекмасликни, ташқарига чиқишини илтимос қилинг. Хоналарни тез-тез шамоллатиб туринг. Чекувчининг кийим-кечакларини вақтида ювиб-тозалашни унутманг.\nЧекувчилар диққатига: пассив чекиш, айниқса, болалар ва ҳомиладор аёлларга хавфли. Уларни пассив кашанадаликка маҳкум этманг, — деб маслаҳат беради терапевт.\nсигарет онкология аллергия юрак-қон томир касалликлари пассив чекиш канцероген кимёвий модда ЛОР-патология\nХориж 04/03, 15:57\nНа «эркак», на «аёл»: Москва улардан қутулиш йўлини топди


ҚВП га «тез ёрдам» керак ёки иштиёқ бўлса бас, муаммога ечим топилади\nҚВП га «тез ёрдам» керак ёки...\n13.11.2018 14:44 0 506\nОдатларимиз ўзимиздан ортиб қаёққаям борсин: бир иш қилмоқчи бўлсак шошиб-ҳовлиқамиз, тезроқ ҳисобот берсак-да, «Катта»лар олдида «очко» олсак. Бунинг учун салла ўрнига калла олиш тўғри келадими — фарқи йўқ, муҳими иш «бажарилсин»: қолгани бир гап бўлар...\nҚишлоқ врачлик пунктлари (ҚВП)ни оптималлаштириш бошлангач, Қўшкўпир тумани (Хоразм) Хонобод қишлоғидаги иккита ҚВП бирлаштирилиб, оилавий поликлиникага айлантирилди. Бу фикр ўпкаси ўзидан аввал юрадиган қайси мутасаддининг муборак калласига келган — қоронғу, бироқ бу шошмашошарлик қишлоқ аҳлининг бир муаммосига қўшимча бўлгани аниқ. Энди қишлоқнинг бу бошидаги 10 минг нафар одам қишлоқнинг бу бошидаги собиқ ҚВП, яъни эндиликда оилавий поликлиникага келиш учун 6-10 километр йўл босишга маҳкум. Шунингдек, бу шошмашошарлик собиқ ҚВП да ишлаб турган врачу ҳамширалар ёнига яна шунчаси қўшилганини, 7-8 минг аҳолига хизмат қилиб турган шифо маскани энди бир йўла 18 минг аҳолининг дардига дармон бўлиши лозимлигини англатади. Энди тор жойдаги томошани кўринг: бино тор, ёзнинг иссиғи ва қиш чилласида йўлакларда юриш не, ҳатто тик туриб бўлмайди, шифокорларнинг асаби таранг, шифо илинжида келган қўшимча дард орттириб олиши ҳеч гапмас... Ногиронлар, кексалар-у ҳомиладорларнинг аҳволини-ку, тасаввур қилаверинг!\n— Эски врачлик пунктига лоқал битта врач ва ҳамшира қўйиб кетишса ҳам яхши бўлар эди, — дейди «Хонобод» маҳалласида яшовчи фуқаро Жуманазар Бекчонов. — Касалларимиз қийналиб қолди, айниқса ногиронлар. Порталга ёздик, туман ҳокимига ариза билан мурожаат қилдик, фойдаси бўлмади. Туман соғлиқни сақлаш бўлими бош шифокорига учрашдик. Бу орада туман ҳокими ҳам, бош врач ҳам алмашди. Ёзмаган жойимиз қолмади, арзимиз копток мисол ҳали у идорага, ҳали бунисига тепиляпти, холос...\n— Поликлинка ишлаяпти, аммо 18 минг аҳолига торлик, ҳам узоқлик қиляпти-да, — дейди шу ерлик меҳнат фахрийси Сафар ака Юсупов. — Лоақал қишлоқда тиббий тез ёрдам ҳам йўқ. Қишлоқнинг у бошига боргунча она сутинг оғзингдан келади. Йўлларнинг расволигини айтинг... Кўпчилик йўлнинг ёмонлиги ва поликлиникага бориб навбат кутгандан туман маркази ёки қўшни «Хайробод» қишлоғига боришни лозим кўришмоқда...\nҚишлоқнинг «Кўктом» маҳалласидаги оилавий поликлиникага йўл олдик. Йўлнинг ўйдим-чуқурлигидан қийналиб аранг етиб келдик. Ҳақиқатан аҳвол аҳоли айтганича бор экан... Туман соғлиқни сақлаш бирлашмаси бош шифокори Камолиддин Абдуллаевга сим қоқдик. У барча ишни ташлаб, дарҳол етиб келди.\n— Аҳолининг шикоятидан хабарим бор, — деди Камолиддин Абдуллаев. — Мен ишга янги келдим. Аммо муаммо ечими устида ишлаяпмиз, ўн кун муддат ичида аввалги врачлик пунктини таъмирлатиб, қайта ишга туширамиз. Яна бир гап: 2019 йили қишлоқ марказида янги оилавий поликиника қуришни йўл харитасига киритиб қўйдик.\nБош шифокорнинг бу гапидан маҳалла аҳли анча енгил тортди.\n— Майли, ўн кун бўлса ўн кун, ахир бу муаммо бизни бир йилдан бери қийнаб келади, — дейди шу маҳаллалик пенсионер Азиза она Матназарова. — Агар сиз иш бошласангиз биз ҳам қараб турмаймиз. Қўлдан келгунча ёрдам берамиз.\n...Орадан ўн-ўн беш кунлар ўтиб, яна шу қишлоқда бўлдик. Туман соғлиқни сақлаш бўлими бош шифокори Камолиддин Абдуллаев сўзининг устидан чиқиб, эски врачлик пунктини чиройли таъмирлатиб, ишга туширибди. Хонобод маҳалласи аҳли ҳам қараб турмабди.\n— Бинони таъмирлашда маҳалламиз аҳли ҳам ёрдам беришди, — дейди «Хонобод» маҳалласи фуқаролар йиғини раиси Анвар Отабоев. — Ахир салкам 8000 аҳолига хизмат кўрсатади бу врачлик пункти.\n— Тез ёрдам хизмати қачон йўлга қўйилади? — сўраймиз бош шифокордан.\n— Машина буюртма қилганмиз, келса, албатта биттасини шу қишлоққа ажратамиз.\nБўлар экан-ку: ечими йўқ муаммо бўлмайди, гап иштиёқда. Иштиёқ эса оёғи ердан узилмаган раҳбарларда бўлади.\nҚВП Қўшкўпир тумани Хонобод қишлоғи


17:05 / 21.09.2019 | Muslima | 1558\nАссалому алайкум! Ҳурматли устозлар, овсиним яқинда бетоб бўлиб қолди. Шифокорлар ёрдами кор қилмагач фолбинга борибди. Фолбин битта қўй олиб кел дебди. Овсиним қўйни олиб ўзларича маросим ўтказгандан сўнг аҳволи яхшиланибди. Мен сиз шунга сиғинганизга яхши бўлиб қолгандай туюлган десам, “Ҳаётидаги бошқа воқеларни айтиб фолбин ҳамма нарсани кўргандай айтиб бераяптику, ишонмай бўладими. Биламан гуноҳ, Аллоҳ ягона, лекин фолбин ҳам ростини айтиб бераяптида, мени ҳаётимни қаердан билади” дейди. Мен унга ўзимни фикримни сингдиролмадим, бундай инсонлар жуда кўп атрофимда. Уларга қандай тушунтиришимни билмаяпман. Уларни ибодатини Аллоҳ қабул қиладими?\n– Ва алайкум ассалом! Расулуллоҳ соллаллоҳу алайҳи васаллам “уларни ҳузурига бориб гапини тасдиқласа кофир бўлади” деганлари кифоя қилади. Бу Аллоҳнинг синовидан тўғри ўтиш эмас, балки шайтонга эргашишдир. Аллоҳ таоло ундайларга "Сод" сурасида қуйидагича марҳамат қилади:\nقَالَ فَبِعِزَّتِكَ لَأُغْوِيَنَّهُمْ أَجْمَعِينَ۝ إِلَّا عِبَادَكَ مِنْهُمُ الْمُخْلَصِينَ۝\n82. У: «Сенинг иззатинг ила қасамки, мен уларнинг барчасини йўлдан оздиражакман.\n83. Улардан танланган бандаларинггина мустасно», – деди.\nИблис Аллоҳ таолонинг иззати ила қасам ичиб, Одам болаларини қиёмат кунигача иғво қилишни қасд этди. Шу билан бирга, Аллоҳга ихлос қилган, Аллоҳ таоло танлаб олган бандаларга иғвоси таъсир қилмаслигини ҳам айтиб қўйди. Инсонни шайтоннинг иғвосидан сақловчи қалқон унинг Аллоҳга ихлос билан ибодат қилишидир. Аллоҳга ихлос билан ибодат қилмаганлар эса иблиснинг иғвосига учраши турган гап. Иблиснинг иғвосига учганларнинг оқибатини Аллоҳ таоло ўша пайтдаёқ эълон қилиб қўйган.\nقَالَ فَالْحَقُّ وَالْحَقَّ أَقُولُ۝ لَأَمْلَأَنَّ جَهَنَّمَ مِنكَ وَمِمَّن تَبِعَكَ مِنْهُمْ أَجْمَعِينَ۝\n84. У Зот: «Ҳақ шулки, зотан, Мен фақат ҳақни айтурман.\n85. Албатта, жаҳаннамни сен ва улардан сенга эргашганлар билан жамлаб, тўлдирурман», – деди.\nАллоҳ таоло ҳақиқатни очиқ-ойдин айтиб қўйди. «Эй иблис, сен одамларни иғво қилавер, улардан хоҳлаганлари сенга эргашаверсинлар. Аммо сен ҳам билиб қўй, улар ҳам билиб қўйсинларки, Мен, албатта, сени ҳам, сенга эргашганларни ҳам жаҳаннамга тиқиб, уни сизлар билан тўлдираман», – деди. ("Тафсири Ҳилол" китобидан). Валлоҳу аълам!\nАёллар намозни ичида ўқиса бўладими?\nҚабристон танлаб васият қилиш\nУшбу даво тури ҳалолми?\nҒуслни ниятини унутса\nУзоқ ва яқин масжидга бориш ҳақида\nУмар Ҳайёмнинг шеърларини ўқиса бўладими?\nБу бор гапми ?\nШу ишда ишласам бўладими?\nАли розияллоҳу анҳу\nИшчининг қўшимча даромадини бўлишиш мумкинми?\nЧўчқа гўштини егандек бўлиб қолмайманми?\nаёл кишига 2та никоҳ\nЖонига қасд қилган одамнинг маъракасига бориш жоизми?


Эверестда икки альпинист ҳалок бўлди\n07:37 / 22.05.2016\nИкки альпинист дунёнинг энг баланд чўққиси Эверестни забт этиш вақтида ҳалок бўлдилар. Бу ҳақда Nepal Mountaineering Association’га иқтибос келтирган ҳолда Deutsche Welle маълум қилди.\nФожиа голландиялик экстремал Эрик Арнольд ва австралиялик аёл альпинист (номи маълум қилинмаган) Эверестдан тушаётганларида юз берган.\nТахминларча, улар баландликда кислород етишмаслиги оқибатида келиб чиқадиган "тоғ касаллигидан" ҳалок бўлганлар. ОАВнинг маълум қилишича, улар "ўлим ҳудуди" деб номланувчи, яъни ҳаво максимал даражада кам бўлган ҳудудга тушиб қолишган.\nАльпинистларнинг ўлими жорий мавсумда Эверестда юз берган биринчи фожиали ҳодиса бўлди. Ўтган йили 19 нафар альпинист зилзила таъсирида юз берган қор кўчкиси оқибатида ҳалок бўлганидан кейин чўққига кўтарилиш тақиқлаб қўйилганди. Тоғ жойлашган Непал ҳукумати унга кўтарилишга яқинда яна рухсат берганди.


Ҳокимларнинг ўғилларига шаҳар бедарвозами? Олмалиқ ҳокимининг ўғли шаҳар йўлларида ўзини йўқотди (видео) | EFFECT.UZ\n. 00:02 | 01.10.2020\nЖурналист ва блогер Никита Макаренко Олмалиқ шаҳри ҳокими Усмон Раҳимов (Исмоилович)нинг ўғли Дилшод Исмоилов (Усмон ўғли) машинада йўл ҳаракати қоидаларини қасддан бузиб, бебошликлар қилаётгани тасвирланган видеони телеграмдаги саҳифасига жойлади.\nВидеода ҳокимнинг ўғли ТикТок ижтимоий тармоғида видео ва суратлар қўйиб, йўл қоидаларини бузаётганини, жарималар коллекцияси билан мақтанаётганини англаш қийин эмас. Шунингдек, у отасининг хонасидаги иш столида ҳам суратга тушишга улгурган.\nБугун, 30 сентябрь куни ушбу видео ижтимоий тармоқларни портлатди. Тармоқларда Олмалиқ шаҳри ҳокимининг ўғли билан боғлиқ бўлган фото ва видео кенг муҳокама қилинаяпти. Ҳа, чиндан ҳам машина бошқа\nрувидаги шахс Олмалиқ шаҳри ҳокимининг ўғли, суратдаги ҳам унинг ўзи.\nВазият юзасидан блогер Дилшода Аннаева ҳоким Усмон Раҳимов билан боғланди. Усмон Раҳимов ҳолат туфайли раҳбарият ва жамоатчилик олдида ниҳоятда пушаймон эканини билдирган.\nҲокимнинг айтишича, бу ҳолат аслида бундан беш ой олдин содир бўлган, ўшандан кейин ота ва ўғил жиддий суҳбатлашиб олишган. Жарималар тўланган, қонунни бузган ўғилга чора қўлланилган.\nУ доим ҳар бир мурожаат ва танқидий чиқишга тезкорлик билан муносабат билдиради. Аммо бу сафар баёнот бермасликка қарор қилди ва тўғри тушунишни сўради. Унинг бу жимлигида бугун падари бузруквори давлат ишида, раҳбарлик лавозимида меҳнат қилаётган ўғилларга сўзсиз бир мурожаат бор. Минг афсус, ҳақиқат шундай – фарзандлар оталар учун жавоб бермайдилар, аммо, оталар фарзандлари учун жавоб берадилар.\nЯна бир гап. Ўзини аямай, оиласига вақт ажратолмай ишлайдиган инсонлар ҳамма соҳада бор. Бундай инсонларга баҳо бериш қийин. Чунки, масъулият ва ўз ишига садоқат нуқтаи назаридан шундай талабчанлик билан ишлайдилар. Аммо, нақд гап шуки, фарзанд тарбиясига етарлича вақт ажратиш отанинг энг биринчи вазифаси – Олмалиқ шаҳри ҳокими Усмон Раҳимовнинг ҳам қалбидан айни пайтда шу фикрлар ўтаётгани аниқ…”, дея ёзади блогер.\nTikTok фойдаланувчиси бўлган Дилшод Исмоилов айни пайтда саҳифасига жойлаган шундай мавзудаги видео ва расмларни ўчириб ташлаган. Ҳокимнинг ўғли масаласи юзасидан яна бир қанча маҳаллий блогерлар ҳам муносабат билдирган.\n“Бугун ижтимоий тармоқларда Олмалиқ шаҳри ҳокимининг ўғли билан боғлиқ бўлган фото ва видео кенг муҳокама қилинаяпти. Ҳа, чиндан ҳам машина бошқарувидаги шахс Олмалиқ шаҳри ҳокимининг ўғли, суратдаги ҳам унинг ўзи. Кичик тузатиш: ҳокимнинг ўғли бошқарувидаги машина “Мерседес” эмас, кредитга олинган, ҳали пули тўлаб бўлинмаган “Трекер”, дейилади яна бир муносабатда.\nҲолатга блогер Никита Макаренко эътибор қаратиб, ўзининг каналида бир нечта постлар қолдирди.\n“Потенциал қотил, Дилшод исмли 01K550XA raqamli автомашина ҳайдовчиси, жарималарни йиғади ва уларни TikTok'да ғурур билан намойиш этади. Қизиқ, у кимнинг фарзанди экан-а?”, дея изоҳ қолдирди Макаренко фойдаланувчининг автомашинада соатига 150 км тезликда ҳаракатлангани акс этган видеоси остида.\nФойдаланувчи қўйган суратлардан у йўл ҳаракати қоидаларини бузгани учун тузилган маъмурий баённомаларни “коллекция” сифатида тўплаши ва ўз саҳифасига жойлашини хуш кўришини кўриш мумкин. Саҳифага жойланган суръатлардан бирининг остига #ҳокимият ҳештеги ёзилган.\nСуратдан тезликка ишқибоз ҳайдовчи мансабдорларга хос хизмат хонасида ўтиргани кўринади.\nTeglar:Дилшод Исмоилов, Никита Макаренко, Олмалиқ, Усмон Раҳимов


Ҳукумат хорижда ўлган фуқароларни олиб келиш ҳақида қарор қабул қилди\nХорижда ҳалок бўлган ўзбекистонликнинг жасадини ватанига қайтариб олиб келиш осон иш эмас.\nЎзбекистон Ташқи ишлар вазирлиги, Ички ишлар вазирлиги, Соғлиқни сақлаш вазирлиги, Адлия вазирлиги, Миллий хавфсизлик хизмати ва Божхона қўмитаси биргаликда имзолаган бу қарорда хорижда вафот этган ўзбекистонликларни мамлакатга олиб келиш ва дафн қилишни ташкил этиш тартиблари баён қилинган. Бироқ россиядаги ўзбек жамоалари раҳбарлари бу қарор вазиятни умуман ўзгартира олмаслигидан гапирмоқда.\nҲужжатларни расмийлаштиришда консуллик ёрдам беради\nҚарорда айтилишича, хорижда ўлган Ўзбекистон фуқароси, фуқаролиги йўқ шахснинг жасади (қолдиқлари) ёки кулини Ўзбекистон ҳудудига олиб келишни ҳукумат кафолатлайди.\nЖумладан, ҳукумат хорижда ўлган ўзбекистонликни ватанига жўнатиш ва унинг дафн маросимларини ўтказишни бўйнига олган шахсга ёрдам кўрсатади.\nҲужжатда бу ёрдам ўлганлик ҳақида гувоҳнома олиш, жасадни олиб кетишга рухсат олиш, йўл ҳужжатларини ҳозирлаш, давлат чегараларини кесиб ўтишга рухсат олиш кўринишида бўлиши айтилган.\nБироқ, жасад транспортировкаси марҳумнинг қариндошлари ва яқинлари ёки диаспораларнинг кўнгилли ёрдамлари ҳисобидан амалга оширилади.\nАгар Ўзбекистон фуқароси хизмат сафари пайтида хорижда вафот этса, унинг жасади транспортировкаси ҳаражатларини уни ишга юборган ташкилот тўлайди.\nАйрим ҳолатларда эса консуллик ташкилоти раҳбари “Ўзбекистон ҳаво йўллари” компаниясига мурожаат қилиб, жасадни бепул ёки имтиёзли нархда олиб кетиш тўғрисида илтимос қилиши мумкин.\nХаражатлар марҳум яқинлари зиммасида қолади\nРасмий маълумотларга кўра, биргина Россиянинг ўзида рўйхатга олинган ўзбекистонлик меҳнат муҳожирлари сони икки ярим миллиондан уч миллионгачани ташкил қилади. Норасмий манбаларга кўра, Ўзбекистондан ташқарида тирикчилик қилаётган ўзбекистонликлар сони беш миллиондан саккиз миллионгача бўлиши мумкин.\nРоссиядаги меҳнат муҳожирлари шу пайтгача Ўзбекистон консулликлари зиммасига бундай вазифа расман юклатилмаганини эътироф этар экан, бундан сўнг ҳеч бўлмаганда марҳумларнинг ҳужжатларини расмийлаштиришда консулликларнинг ёрдами тегишига умид қилмоқда.\nБироқ, Россиянинг Волгоград вилоятидаги ўзбек диаспораси президенти, профессор Холмаҳмад Комилов мазкур қарор расмийларнинг меҳнат муҳожирларига нисбатан муносабатини ўзгартира олишига ишонмайди. Россиядаги Ўзбекистон консулликлари эшиклари оддий мардикор учун аввал ҳам ёпиқ бўлган ва бундан кейин ҳам шундай бўлиб қолади:\n- Генералний консуллар билан посоллар умуман южний федералний округга эътибор беришмайди. 5 миллионта ўзбек бор Россияда. 5 миллионта ўзбекнинг бирортасига бир консул бир йилда бир марта келмайди. Консулликка мажбур бўласиз боришга, масалан қандайдир ҳужжат керак бўлади. Боргандан кейин консул ëки генералний консул умуман эътиборсиз ўзбек фуқаросига.\nАламдан айтаяпман буни мен. Ахир ўзбек фуқароси бўлгандан кейин 5 миллион фуқаро бўлгандан кейин қараш керак. Шароитини қараш керак. Консул нафақат у кабинетдан бу кабинетга ўтиб юриши керак, балки федералний округларга чиқиб туриши керак ахир. Бир йилда 4-5 марта чиқиб аҳволни билиш керак. Умуман беэътиборлик қисқаси,- дейди Волгоград вилоятидаги ўзбек диаспораси президенти, профессор Холмаҳмад Комилов.\nУнинг айтишича, Волгоград вилоятида 40 минг ўзбекистонлик меҳнат муҳожири бор ва ўтган йилда 70 дан ортиқ жасад жўнатилди ва бунда консулликлар ҳеч бир ёрдам кўрсатмаган.\n“Шунисига ҳам шукр”\nРоссиянинг Челябинск шаҳридаги “Бобур” номидаги ўзбек диаспораси раҳбари Маъмуржон Қодиров ҳам вилоят бўйича ҳар ҳафта 2-3 нафар ўзбекистонлик меҳнат муҳожирлари турли сабаблар билан вафот этишини айтади. Унга кўра, шу пайтгача марҳумнинг ўлганлиги ҳақидаги ҳужжатларни расмийлаштириш ва жўнатиш фақат хайрия маблағлари ҳисобига амалга оширилган:\n- Бизда шунақа нохуш хабарлар бўлиб туради. “Пул тўплашимиз керак йигитлар” деб кўнгилдан чиқариб кимдир 100 сўм, кимдир 500 сўм, кимдир 1000 сўм пул беради, шароитига қараб, аҳволига қараб туриб. Лекин, давлат томонидан ëрдам кўрсатилганини билмайман. Қанийди шу томонлардан ëрдам берса бизга,- дейди Маъмуржон Қодиров.\nДиаспора раҳбарига кўра, бир маййитни жўнатиш учун ўртача 2 - 2,5 минг АҚШ доллари миқдорида маблағ сарф бўлади.\nМосква шаҳрида меҳнат қилаётган сурхондарёлик Шуҳрат Каримов яқинда қурилишда йиқилиб ҳалок бўлган ҳамқишлоғининг Ўзбекистонга олиб кетилишига 75 минг рубл (3минг АҚШ доллари) сарф бўлганини айтар экан, барча харажатларни марҳумнинг отаси қоплаганини айтади:\n- Бизда воқеа бўлганини биламан. Шахсан ўзимизнинг қишлоқдош ўлиб қолди. Отаси келиб, барча харажатларини тўғрилаб қарз-ҳавола қилиб, бу ерда моргларгача пул тўлаб кетганда. Бошқа ëрдам кўрсатилганини билмайман. Консулга мурожаат қилса, фалон куни кел, пистон куни кел,дебди. Зудлик билан ҳеч жойда ëрдам қилинмайди. Ундан-бундан пул йиғилади ëки ими-жимида иш битирилади, олиб кетилади. Ўзбекистонга олиб бориб дафн қилганига Худога шукур қилади. Бўлди холос,- дейди сурхондарёлик меҳнат муҳожири Шуҳрат Каримов.\n“Бу қуруқ қарор”\nВолгограддаги ўзбеклар жамоаси раҳбари, профессор Холмаҳмад Комилов миллионлаб ўзбекистонлик меҳнат муҳожирлари Ўзбекистонга йилига миллиардлаб доллар миқдоридаги пулни жўнатиб, мамлакат иқтисоди ҳамда ижтимоий тинчликни сақлашга катта ҳисса қўшаётганини қайд этар экан, улар нохуш аҳволга тушиб қолганда ёрдам кўрсатиш расмийлар учун "ҳам қарз, ҳам фарз" бўлиши лозим дейди.\n- Россия телевидениесида гастарбайтерлар ҳақида бир кўрсатув бўлди. Унда айтилишича ўзбекистонликлар 1,5-2 миллиард доллар пул ишлаб кетар экан. Бу ахир мамлакат экономикаси учун катта пулку. Тожикистонликлар эса молодец. Консулликлари ҳар томонлама уларга ёрдам беради,- дейди Волгоград вилоятидаги ўзбек диаспораси президенти, профессор Холмаҳмад Комилов.\nТожикистон ҳукумати Россияда вафот этганларни ватанига олиб келиш ҳақида махсус дастур қабул қилган. Бу дастурга кўра, ҳукумат бюджетидан ҳар йили ҳалок бўлган меҳнат муҳожирларини олиб келиш учун пул ажратилади.\nРоссия Марказий банки маълумотларига кўра, 2009 йилда меҳнат муҳожирлари Ўзбекистонга 2 миллиард 835 миллион АҚШ доллари миқдорида пул жўнатган. 2010 йилда эса Россиядан Ўзбекистонга 4 миллиард АҚШ доллари миқдорида пул жўнатилгани айтилади.\nНорасмий манбаларга кўра, ўзбекистонлик меҳнат муҳожирлари ҳар йили Ўзбекистонга 8-10 миллиард миқдорида пул киритадилар.\nХорижда, асосан Россияда ишлаётган миллионлаб ўзбекистонлик меҳнат муҳожирлари орасида кўнгилсиз воқеалар тез-тез юз беради. Масалан ўтган ҳафта Санкт-Петербургда маҳаллий тадбиркор икки нафар ўзбекистонликни отиб ташлади. Ундан аввал Бурятияда маҳаллий фабрикада чиққан ёнғин оқибатида, бир неча ўзбекистонлик ҳалок бўлгани айтилмоқда.\nХорижда вафот этган ўзбекистонликнинг майитини ватанига олиб келишда унинг яқинлари одатда катта қийинчиликларга дуч келади. Масалан, қўшни Тожикистон ёки Қирғизистонда фуқаро жасадани олиб келишда бу мамлакатлар элчихоналари яқиндан ёрдам беради.\nЯнги қарор ўзбекистонликлар билдан боғлиқ вазиятни қанчалик ўзгартириши ҳозирча савол остида қолмоқда.


18 февраль, 2019, 20:37 1192\nТеглар:Uzbek Boxing | МОҚ | Умид Аҳмаджонов\nМОҚ "Uzbek Tigers" учун керакли барча шарт-шароитларни яратишга тайёр\nФевраль ойига келиб, ўтган йилнинг худди шу вақтида кузатилгани каби, «Uzbek Tigers» жамоасининг келгусидаги тақдири борасида турли гап-сўзлар тарқала бошлади. ОАВда Ўзбекистон бокс федерацияси жамоани молиялаштиришни тўхтатишга қарор қилгани ҳақида маълумотлар пайдо бўлди. Kun.uz мухбири айни масалага аниқлик киритиш учун Миллий олимпия қўмитаси президенти Умид Аҳмаджоновга бир нечта саволлар билан мурожаат қилди.\n“Uzbek Tigers” WSB навбатдаги мавсумида иштирок этмайди\n– Охирги уч мавсумда Бутунжаҳон бокс сериясида Ўзбекистон шарафини ҳимоя қилган «Uzbek Tigers» жамоаси ўтган ҳафтада тарқатиб юборилгани ҳақида хабарлар тарқалди. Бу маълумот қанчалик тўғри?\n– Аввало, шуни таъкидлашни истардимки, Бутунжаҳон бокс серияси (WSB) мусобақасининг ўзбек бокси тараққиётида тутган ўрни жуда муҳимдир. Маълумки, ушбу турнир орқали янги номлар кашф этилади, кучли боксчилар сараланади. Шунингдек, мазкур мусобақа боксчиларимиз учун Осиё ва жаҳон чемпионатлари, Олимпия ва Осиё ўйинларига муносиб тайёргарлик кўриш вазифасини бажариши билан ҳам аҳамиятлидир. Чунки турнирда Куба, Россия, Қозоғистон каби бокс оламидаги етакчи мамлакатларнинг чарм қўлқоп усталари ҳам иштирок этадилар ва боксчиларимиз уларга қарши жанглар орқали ўз маҳоратларини тоблаб борадилар.\nБевосита саволингизга келсак, «Uzbek Tigers» мусобақанинг янги мавсумида ҳам баҳсларда қатнашади. Ўзбек бокси мухлисларига байрам кайфиятини улашиш мақсадида юртимиз мезбонлик қиладиган жанглар республикамизнинг энг йирик ва муҳташам ареналарида ташкил этилади. Жумладан, келаси ойда фойдаланишга топшириладиган «Ҳумо» кўп тармоқли аренаси, шунингдек, «Миллий» стадионида ҳам минглаб мухлислар боксчиларимизнинг маҳоратларига бевосита гувоҳ бўлишлари мумкин.\nЎз навбатида, Миллий олимпия қўмитаси «Ўзбек йўлбарслари»нинг самарали фаолият олиб бориши учун мамлакат бокс федерациясига керакли ёрдамни кўрсатишга ва ҳар томонлама қўллаб-қувватлашга тайёр. Жамоага барча шарт-шароитлар яратиб берилади.\n– WSB`нинг янги мавсумида қандай ўзгаришлар кутилмоқда? Турнир февраль ойида старт оларди, лекин 9-мавсум ҳалигача бошланмагани сабаб гўё AIBA бу турнирни тўхтатиши ҳақида миш-мишлар тарқалмоқда.\n– AIBA бу йилдан бошлаб WSB турнири форматига ўзгартириш киритишни мақсад қилган. Хабарингиз бор, Токио-2020 Олимпия ўйинларида эркаклар ўртасидаги баҳсларда вазн тоифалари сони 10тадан 8тага туширилди ва шунинг ҳисобига аёллар вазн тоифаси 5тага оширилди. Шундан келиб чиққан ҳолда Бутунжаҳон бокс сериясида ҳам вазн тоифалари 8тага туширилиб, иккита лигага ажратилмоқда. Яъни енгил (52, 57, 63, 69 кг) ҳамда оғир (75, 81, 91, 91+ кг) вазнлар. Мусобақада иштирок этувчи мамлакат ҳар иккила лигага ҳам ўз жамоасини қўйиши мумкин.\nБу сафарги мусобақа Токио–2020 Олимпия ўйинларига лицензия бериши боис, AIBA жамоавий беллашувларни 2019 йилнинг октябридан бошлаб, 2020 йилнинг февралига қадар ўтказишни режалаштирмоқда. 2020 йилнинг 29 май – 6 июнь кунлари бўлиб ўтадиган мусобақада эса WSB лицензион турнири ва якка тартибдаги финаллар бўлиб ўтиши керак. Мазкур мусобақа орқали Олимпиадада иштирок этувчи сўнгги 16 йўлланма эгаси аниқланади. Шундай экан, AIBA бу мусобақани тўхтатиш эмас, аксинча уни янада ривожлантириш чоралари ҳақида ўйлаяпти.\n– 2019 йилда ўзбекистонлик боксчилар олдида турган энг муҳим мусобақалар қайсилар? Юлдузли таркиб аъзоларининг аксарияти профессионал боксга ўтгани натижаларга қанчалик таъсир этиши мумкин?\n– Жорий йилда боксчиларимиз бирйўла иккита йирик ва нуфузли мусобақада иштирок этишади. Апрель ойида Таиланд пойтахти Бангкок шаҳрида катталар ўртасида Осиё чемпионати бўлиб ўтса, Россиянинг Екатеринбург шаҳри сентябрь ойида жаҳон чемпионатига мезбонлик қилади. Ҳозирда терма жамоамиз аъзолари узлуксиз ўқув-машғулот йиғинлари орқали мазкур муҳим мусобақаларга муносиб тайёргарлик кўришмоқда.\nЕкатеринбургдаги жаҳон чемпионатида Токио–2020 Олимпия ўйинлари учун дастлабки лицензиялар ўйналади. AIBA жаҳон чемпионатида лицензия ола билмаган давлатлар учун кейинчалик минтавий лицензион турнирлар ҳам ташкил этишни режалаштирган. Осиё ва Океания минтақаси учун ана шундай лицензион турнир эса келаси йили баҳорда бўлиб ўтади.\nШуни алоҳида таъкидлашни хоҳлардимки, Ўзбекистон бокс бўйича жаҳоннинг энг қудратли державаларидан ҳисобланади. Рио-2016 Олимпиадасида ўзбекистонлик боксчилар умужамоа ҳисобида биринчи ўринни эгаллашгани ҳам фикримизни исботлаб турибди. Шундай экан, Токио Олимпиадасида ҳам ўзбек чарм қўлқоп усталари энг юқори ўринлар учун кураш олиб боришларига ишончим комил.\nСаволингизни иккинчи қисмига келсак, баъзи спортчиларимизнинг профессионал боксга ўтиб кетгани терма жамоамиз таркибини кучсизлантиради, деган фикрдан йироқман. Чунки ўзбек боксида жуда кучли рақобат юзага келган. Ҳар бир иқтидорли ва кучли боксчига захира вариантлари мавжуд. Лекин шунга қарамай биз Осиё чемпионатининг баъзи вазн тоифаларига проф боксда фаолият олиб бораётган юртдошларимизни ҳам жалб қилишимиз мумкин. Масалан -75 кг ва +91 кг вазн тоифаларида Исроил Мадримов ва Баҳодир Жалоловларни Бангкокдаги мусобақада терма жамоамиз таркибида кўришингиз мумкин.\nБу, биринчидан, терма жамоамиз таркибида рақобатни янада кучайтирса, иккинчидан мураббийлар учун лицензион мусобақа саналган жаҳон чемпионати олдидан профессионал рингда шуғулланаётган боксчиларимизнинг жисмоний ва функционал ҳолати, руҳий тайёргарлигини яна бир бор синовдан ўтказиб олиш имконини беради.\nБиз Токио–2020 Олимпия ўйинларида профессионал боксда фаолият олиб бораётган ҳамюртларимиз хизматидан ҳам фойдалана оламиз; албатта, агар уларнинг тайёргарлиги талабга жавоб берса.\nМаълумот учун, «Uzbek Tigers» ушбу мусобақада илк маротаба 2016 йилда (VI мавсум) иштирок этган. Ўшанда жамоа гуруҳ босқичида Пуэрто-Рико, Озарбайжон ва Қозоғистон жамоаларидан устун келган. Чорак финалда Россия вакиллари мағлуб этилган. Ярим финалда эса кубалик чарм қўлқоп усталарига имконият бой берилиб, боксчиларимиз 3-ўрин билан чекланишган.\n2017 йилда (VII мавсум) жамоа Хитой, Қозоғистон ва Россия шарафини ҳимоя қилувчи боксчиларга қарши баҳс ўтказиб, гуруҳда иккинчи ўринни эгаллаган. Чорак финалда эса яна Куба боксчиларига мағлуб бўлган.\n2018 йилги (VIII мавсум) баҳсларда эса гуруҳ босқичини Америка гуруҳида бошлаган боксчиларимиз Куба, Венесуэла ва Колумбия вакилларига қарши рингга чиқиб, иккинчи ўринни эгаллашган. Бироқ, ташкилотчилар қоидаларга ўзгартириш киритиб, чорак финал баҳсларини бекор қилишган. Шу сабабли «Uzbek Tigers» иштирокини эрта якунлаганди.\nЖуда яхши хабар. Бизни боксчиларимиз ва бокс мактабимиз бутун дунега танилиши керак, чунки иктидорли боксчиларимиз куп. Буни охирги олимпиада курсатди\nУмид Аҳмаджонов Бангкокка жўнаб кетди\nУмид Аҳмаджонов халқаро форум доирасида юртимизга ташриф буюрган Пан Ги Мун бошчилигидаги делегация вакиллари билан учрашди


Навоий КМКда мобил телефонлардан фойдаланиш тақиқланди\nНавоий КМКи ҳудудидада мобил телефонлардан фойдаланишни тақиқлаш ҳақидаги қарор. Узметрономдан олинди.\nНавоий кон-металлургия комбинати раҳбарияти ўз ишчиларига мобил телефонлардан корхона ҳудудида фойдаланишни тақиқлади. Энди комбинат ишчилари мобил телефонларини уйида қолдириб ишга боришлари керак. Корхона маъмурияти бу чекловнинг сабабини изоҳламаган.\nНавоий кон-металлургия комбинати бош директори Қувондиқ Санақулов жорий йилнинг биринчи сентябридан бошлаб комбинатнинг барча ҳудудларида мобил телефонлардан фойдаланишни тақиқлаш ҳақида қарор чиқарди.\nБу ҳақда исми сир қолиш шарти билан Озодликка гапирган комбинат ишчиларидан бирига кўра, раҳбарлар корхонадан сизиб чиқаётган ахборотларни чеклаш учун шундай қарорга келган кўринади:\n- Комбинатнинг кон қазийдиган бир қанча ҳудудлари бор. Барчасига телефон олиб киришни ман қилинди. Дарвозадан текширишяпти, телефони бўлса, киргани қўймаяпти. Бирор нарса ҳақида хабар беради деб қўрқишаётган бўлса керакда,- деди комбинат ишчиси.\nИсмини ошкор қилмаган бошқа бир ишчига кўра, комбинат идорасида ишлайдиган хизматчиларга фото ва видио камералари бўлмаган телефонлардан фойдаланишга рухсат берилган:\n- Кон қазиш билан шуғулланадиган корхоналар ҳудудига ҳар қандай телефонни олиб кириш тақиқланган. Бироқ, управленияда ишлайдиган ходимлар Интернетга улана олмайдиган телефонлардан фойдаланишлари мумкин,- деди комбинат ишчиси.\nКомбинат бош директори Қувондиқ Санақулов мобил телефонлардан фойдаланишни тақиқлаш ҳақидаги қарорда бу чекловнинг сабабларини изоҳламаган.\nОзодлик бунга изоҳ олиш мақсадида комбинат матбуот хизмати билан боғланди. Хизмат раҳбари Низомиддин Садриддинов саволларга фақат мактуб орқали жавоб бериши мумкинлигини айтди.\nКузатувчиларнинг айтишларича, сўнгги пайтларда мобил технологиялар ривожланиб, телефон ёрдамида олинган сурат ва видео тасвирлар Интернет орқали тез тарқалаётгани боис, комбинат раҳбарияти ўз ҳудудида содир бўлиши мумкин бўлган турли воқеа ва ҳолатларга оид ахборот ташқарига сизиб чиқишнинг олдини олиш мақсадида шундай чекловларни жорий қилган бўлиши мумкин.\nНавоий кон-металлургия комбинатининг бўлимлари республиканинг еттита ҳудудида жойлашган. Корхона меҳнат жамоасида 67 мингдан зиёд одам ишлайди.\nКомбинат асосан олтин ва уран ишлаб чиқаришга ихтисослаштирилган. Бундан ташқари корхона фосфорит хом ашёсини қазиб олиш, сульфат кислота ва олтин, кумуш буюмларини ишлаб чиқариш билан ҳам шуғулланади.